
הכנסת העשרים
מושב שלישי
<פרוטוקול מס' 384>
מישיבת ועדת הכלכלה
יום רביעי, ז' בכסלו התשע"ז (07 בדצמבר 2016), שעה 18:00
<סדר היום:>
<פרק ח' כולו (תקשורת), מתוך הצעת חוק התכנית הכלכלית (תיקוני חקיקה ליישום המדיניות הכלכלית לשנות התקציב 2017 ו-2018), התשע"ז-2016
סעיפים 27-18 ו-28(2)-(5) בעניין הפרטת מערך הפצת השידורים הקרקעי בטכנולוגיה ספרתית              (עידן+), מתן רישיון שידורים לגורם המפעיל והפצת השידורים גם באינטרנט
1. דיון בהצעת החוק
2. בקשות לדיון מחדש ודיון מחדש:
1. בבקשת חה"כ איתן כבל בסעיף 26 – תיקון חוק הגבלת הפרסומת והשיווק של משקאות אלכוהוליים
2. בבקשת חה"כ איתן כבל בסעיף 27 – תיקון החוק לקידום התחרות וצמצום הריכוזיות
3. בקשת חה"כ רוברט אילטוב בסעיף 18(16)– 13ב, 13ד(א)(1)-(3), (ב), (ג), ו-(ד).
4. בבקשת חה"כ רוברט אילטוב בסעיף 19 בעניין הוראת המעבר – (א), (ב), (ג) (1)-(2) ו-(4)-(5).
5. בבקשת חה"כ רוברט אילטוב בסעיף 28 - (2)-(5)
>
נכחו:

<חברי הוועדה:> 
איתן כבל – היו"ר
דוד ביטן

איילת נחמיאס ורבין

רועי פולקמן

חברי הכנסת:
רוברט אילטוב

עליזה לביא
<מוזמנים:> 
	אסף וסרצוג
	–
	רכז תקשורת ותיירות באגף התקציבים, משרד האוצר

	אסתי פלדמן
	–
	הלשכה המשפטית, משרד האוצר

	אלידור בליטנר
	–
	עוזרת ראשית ייעוץ וחקיקה, משרד המשפטים

	אילת פלדמן
	–
	משרד המשפטים

	חגית ברוק
	–
	לשכה משפטית, משרד התקשורת

	הרן לבאות
	–
	סמנכ"ל כלכלה, משרד התקשורת

	ניר שויקי
	–
	מנכ"ל בפועל, הרשות השנייה לטלוויזיה ולרדיו

	נסים טל 
	–
	סמנכ"ל הנדסה, הרשות השנייה, עידן פלוס

	מיכל גרוס
	–
	עו"ד, הרשות השנייה לטלוויזיה ולרדיו

	גילה ורד
	–
	עו"ד, הרשות השנייה לטלוויזיה ולרדיו

	יפעת בן חי שגב
	–
	יו"ר המועצה לשידורי כבלים ולשידורי לוויין

	איתמר חרמון
	–
	עו"ד, המועצה לשידורי כבלים ולשידורי לוויין

	דודו קובסניאנו
	–
	יועמ"ש המועצה לשידורי כבלים ולוויין 

	בנימין אשכנזי
	–
	עו"ד, תאגיד השידור הישראלי

	תומר קרני
	–
	סגן יועמ"ש, רשות השידור

	מיכל רפאלי כדורי
	–
	סמנכ"לית רגולציה, חברת יס

	יורם מוקדי
	–
	סמנכ"ל תוכן בהוט

	ניר יוגב
	–
	מנהל הרגולציה, סלקום

	אבי בר
	–
	מבעלי ערוץ 20 ומנכ"ל הערוץ

	מירי נאור אליאס
	–
	יועמ"ש ערוץ 20

	שרית הכט
	–
	יועצת משפטית של קשת

	יהב דרורי
	–
	מנהל אגף רגולציה, פרטנר תקשורת

	חיים סלוצקי
	–
	יו"ר סלוצקי אפיקי תקשורת בע"מ

	שרון מלכיאל
	–
	פיתוח עסקי - ישראל, חברת netgem

	מלי פולישוק בלוך
	–
	חכ"ל, אקו"ם

	זיו מאני
	–
	מנכ"ל האגודה לזכות הציבור לדעת

	נגה רובינשטיין
	–
	שדלן/ית, מייצג/ת את רשת

	אלעד כהן
	–
	שדלן/ית, מייצג/ את רשת

	אורלי בן שמאי
	–
	שדלן/ית (אימפקט (ל.א.ב) בע"מ), מייצג/ת את רשת

	מנחם-צבי כץ
	–
	שדלן/ית (כהן-רימון-כהן), מייצג/ת את יס


	יעל שילוני
	–
	שדלן/ית (גלעד יחסי ממשל ולובינג), מייצג/ת את ערוץ 9

	ליטל סבר
	–
	שדלן/ית (גלעד יחסי ממשל ולובינג), מייצג/ת את ערוץ 9

	נועה גונן
	–
	שדלן/ית (גורן עמיר יועצים בע"מ), מייצג/ת את הוט

	משה ביבי
	–
	שדלן/ית (גורן עמיר יועצים בע"מ), מייצג/ת את הוט

	תמר אברמוביץ
	–
	שדלן/ית (פוליסי בע"מ), מייצג/ת את סלקום, פרטנר, קשת (לקוחות קבועים נוספים שנושא הישיבה נוגע אליהם באופן ישיר: תאגיד השידור הישראלי)

	תמיר אפורי
	–
	שדלן/ית, מייצ/ג את ארגון חברות הסרטים mpa


<ייעוץ משפטי: >
אתי בנדלר
אביטל סומפולינסקי
<מנהלת הוועדה:>
לאה ורון
<רישום פרלמנטרי:>
ס.ל., חבר המתרגמים
<פרק ח' כולו (תקשורת), מתוך הצעת חוק התכנית הכלכלית (תיקוני חקיקה ליישום המדיניות הכלכלית לשנות התקציב 2017 ו-2018), התשע"ז-2016>
<היו"ר איתן כבל:>
שלום לכולם. יקיריי, יקירותיי, גברתי מנהלת הוועדה, יועצת, יועצות, רשמת, דובר, חברת הכנסת עליזה לביא. אנחנו בנושא האחרון שיש לנו, עידן פלוס, שאם נמשיך כפי שאנחנו מתנהלים הוא יהיה עידן מינוס, כך זה נראה. אני אומר לכם כאן בצורה ברורה, עכשיו לא בצחוק, יש מי שחושב שאני צוחק, אני לא מקבל את הדרך הזו. אסף, אני אומר את זה לכם, אמרתי את זה לך, אמרתי את זה לסגנית הממונה, אני לא מוכן שאנחנו נמצא את עצמנו עם חוק שישבנו פה לילות כימים, לא כפראזה, אלא באמת, אני בדיוק הזכרתי אותך, שירה, שאני אומר ביחס לחוק הזה, שהוא הפך מחוק עידן פלוס לעידן מינוס. אני רואה בעיניי יצור מדולדל כזה שכל אחד מושך וחובט, וכולם צודקים. היפה הוא שכולם צודקים, רק חוק - - - רגע, אני חייב לקחת נשימה ארוכה, נכנס אבי בר. שלום, אבי. הרבה שנים לא היית. מאז הימים עוד של החדר ההוא. 

מה שאני מנסה לומר לכם, שאם אני איווכח אני לא אהסס - - - וסרצוג, כדאי שתשמעו את זה אתם, אם בסוף הדיונים אני אראה שזה חוק שאין לו התחלה ואין לו סוף אני אפצל אותו. אני אומר לכם את זה במלוא הרצינות, אני לא אהסס למנוע את העלאתו למליאה בחוק ההסדרים, לא מתוך מקום רע, אלא מתוך מקום שאני לא אהיה מוכן שאנחנו נוציא מתחת ידינו, הוועדה, מוצר לא שלם. נכון לרגע זה המוצר הוא לא שלם. 

אני אומר את זה לכולם, כל בעלי העניין שנמצאים סביב השולחן הזה וכולם צודקים, אבל פלטפורמה מתחרה לא תיווצר מזה. כדאי שאנחנו נבין את זה. ושוב, איך אני אומר? כולם צודקים, מרוב שכולם צודקים אנחנו נחזור ליהודה עמיחי, במקום שכולם צודקים. אמרתי לך, אני רוצה שיהיה פה שלט לפניי, ציטוט של יהודה עמיחי, 'במקום שבו אנו צודקים'. כולם צודקים. עוד לא פגשתי מישהו פה לא צודק.
מה שנשאר לנו מהדיונים זה קודם כל 13ד. יש לנו קודם כל את 13ד, אותה עיסה שדנו בה בפעם הקודמת, שלא נאפתה כראוי בדיון הקודם. יש כמה נושאים שהיינו אמורים לתת עליהם ניסוח, חידוד, בדיקה. יש את 13ג, מה שנקרא סעיף אפורי, יש לנו את דמי ההפצה ויש לנו כן או לא ערוץ 9 והערוצים - - -

<קריאה:>
אינטרנט. 

<היו"ר איתן כבל:>
לא, אינטרנט זה 13ד והכול זה 13ג, גם אינטרנט, זה אינטרנט אפורי, ויש 13ד, שזה גם אינטרנט, אבל נושאים נוספים אחרים. ויש, אמרתי, את 9 ויש את דמי ההפצה, זה 9 והגופים האחרים, כדאי שנזכיר את זה, ויש גם את הבקשה של רשות השידור/תאגיד השידור הציבורי. אלה כל הדברים אשר אנחנו, אתי, ביקשנו להעלות. אנחנו נתחיל עם 13ד ואני מקווה שאנחנו נתקדם איתו כמו שצריך ואני מקווה שגם עשינו את העבודה כמו שצריך. 13ג, כמו שאמרתי גם בפעם הקודמת, אני אומר לנציגי הממשלה, אין דיון, זה כן או לא. או שאנחנו מעלים את זה להצבעה, או שאני אומר להם 'חברות וחברים, אני מפצל את זה', עד שיבוא משיח צדקנו, תרצה הממשלה לשנות את דעתה בשוטף ולהביא את זה חזרה, תביא את זה, אבל אני לא מתכוון לקיים דיון שהוא מדיניות ממשלתית נטו. 

ב-9, היה דיון היום בוועדת הכנסת שהסירה מסדר היום שמדובר בנושא חדש ובכלל כל הנושאים שכאן הוגדרו תחת נושא חדש, ועדת הכנסת הורידה מסדר היום, כך שאנחנו יכולים לצאת לדרך. 

<אביטל סומפולינסקי:>
אפשר 13ב? יש הגדרות חדשות שטרם אושרו והן רלוונטיות ל-13ד. 

<היו"ר איתן כבל:>
בבקשה. 

<חגית ברוק:>
אתמול ההגדרה שלא אושרה הייתה ספק תכנים. 

<לאה ורון:>
את מוכרחה לומר לנו מאיפה את קוראת? 

<חגית ברוק:>
אני קוראת את הנוסח שהופץ לוועדה לפני שעה בערך. אני מתחילה בהגדרות. 

<קריאה:>
הפצתם למוזמנים גם? 

<לאה ורון:>
אני שמעתי שהאוצר הפיץ, האוצר או משרד התקשורת. זה הופץ במייל. חולקו פה כמה עותקים. 

<קריאה:>
זה לא מספיק. 

<חגית ברוק:>
לא ידענו שצריך להביא לכל המוזמנים. שלחנו את זה לוועדה. 

<היו"ר איתן כבל:>
מה העניין? 

<לאה ורון:>
היינו בנוסח למוזמנים. הם שלחו את זה לוועדה כשאנחנו היינו פה בדיון, בחמש ומשהו, ישבנו פה בדיון על הספורט, אף אחד לא ראה וזה המצב. סיפקנו מהר מהר לחברי הכנסת, להכניס לטאבלט וזה המצב. 

<היו"ר איתן כבל:>
אז אפשר אולי בכל זאת - - -

<לאה ורון:>
אפשר, בוודאי, אבל זה ייקח זמן. 

<מיכל רפאלי כדורי:>
חבר הכנסת כבל, אפשר שנקבל העתקים של הנוסח החדש? 

<היו"ר איתן כבל:>
מיכל, תודה, אני בדיוק מנהל שיח כזה עם מנהלת הוועדה. 

<מיכל רפאלי כדורי:>
קלעתי לדעת גדולים. 

<לאה ורון:>
לענקיים. 

<היו"ר איתן כבל:>
העניין הוא כזה, אני מציע, כדי שלא תתעכב הגעתך היום למבשרת - - -

<מיכל רפאלי כדורי:>
אני רגועה פה לגמרי. 

<היו"ר איתן כבל:>
אני מציע שאנחנו נתחיל, אם יסתבר שמדובר פה באיזה דברים ש - - - אז אני אעצור עד שנחלק את זה, אין ברירה. בינתיים - - -

<קריאה:>
למי אין נוסח? 

<היו"ר איתן כבל:>
קודם כל לבעלי האינטרס הנוגעים לסעיף הזה, למיכל כדורי - - -

<לאה ורון:>
אפשר בשלב הזה לתת לכל שניים-שלושה יחדיו, כמו בחיידר. 

<היו"ר איתן כבל:>
אוקיי, התחלנו את הדיון. 

<חגית ברוק:>
ההגדרה "ספק תכנים" אתמול לא הוצבעה, עלו שתי הערות לגבי ההגדרה הזאת, אחת מהן נגעה להיבט הוודאות, שלא ברור מי הוא ספק תכנים שזכאי להיות חלק מההסדר שפה בסעיף, והדבר השני, עלו הערות לגבי פיראטיות וכדומה. אז אנחנו עשינו כאן שינויים, זו הייתה הערה של עורך דין אפורי. אני אתחיל מההגדרה של ספק תכנים, כשלמעשה ההגדרה במהותה היא אותה הגדרה שהייתה קודם, לפני כן הפנינו, כהגדרתו בסעיף 6סג לחוק התקשורת, פשוט שאבנו את אותה הגדרה לכאן, זו אותה הגדרה שמדברים עליה בהקשר של ה-must sell של מכירת תכני הספורט. אני אקריא.

"ספק תכנים" – מי שפעילותו העיקרית שידור של מגוון תכנים לציבור בישראל ובלבד שהתכנים משודרים ביוזמתו או באמצעות ממשק הנמצא בשליטתו, והכול בין שהתכנים המשודרים ניתנים לצפייה בזמן אמיתי, בו זמנית בידי הציבור, ובין שהתכנים ניתנים לצפייה במועד ובמקום לפי בחירת הצופה. 
<מיכל רפאלי כדורי:>
איך מנעת פה פיראטים? 

<חגית ברוק:>
עוד לא סיימתי להסביר. בנוסף להגדרה 'ספק תכנים' הוספנו הגדרה של 'ספק תכנים רשום' ובתוך ההגדרה הזאת, יחד עם ההגדרה הכנסנו מנגנון של רישום ספקי תכנים זכאיים בידי המועצה, מועצת הכבלים והלוויין. אנחנו נגיע לזה בהמשך, זה סעיף שהתווסף פה בנוסח 13ה, סעיף שכותרתו 'מרשם ספקי תכנים' ובאמצעות המרשם שתנהל המועצה שתבחן מי עומד בהגדרות וזכאי באופן מהותי להיות מוגדר, מי שמתקיימים בו התנאים שבהגדרה ספק תכנים, שאותה הקראתי, הוא יהיה ספק תכנים רשום וכל הוראת החוק תחול לגבי - - -
<דודו קובסניאנו:>
אבל מה שאמרת עכשיו זה כתוב בחוק? שמי שעומד בהגדרה של ספק תכנים הוא זה שזכאי להירשם? 

<חגית ברוק:>
כן, אנחנו הוספנו את סעיף 13ה שכותרתו 'מרשם ספקי תכנים'. הסעיף הזה מסדיר את הרישום בידי המועצה, בהתאם לסעיף המועצה תרשום ספק תכנים שהיא מצאה שמתקיימים בו התנאים בהגדרה שאותה הקראתי עכשיו ובאמצעות המרשם הזה אנחנו גם מייצרים כאן את הוודאות. מן הסתם המועצה לא תרשום ספק שהוא פיראטי, הוא גם לא יבוא לחשוף את עצמו בידי המועצה, כי אז כולם יידעו שהוא הבן אדם שמפר זכויות יוצרים. 

<מיכל רפאלי כדורי:>
למה? הוא יגיד שכל התוכן שלו הוא - - -

<לאה ורון:>
רגע, אל תפריעו ותבקשו רשות דיבור. 

<היו"ר איתן כבל:>
בבקשה, מיכל. 

<מיכל רפאלי כדורי:>
זה שהמבחן הוא שהתכנים שלו מיועדים לציבור בישראל, זה נהדר, יש הרבה פלטפורמות רוסיות, יש ציבור רוסי בישראל, הערוצים לא הוסדרו כדין, הם ערוצים גנובים והוא משדר לציבור בישראל. וסליחה שאני אומרת פלטפורמות רוסיות, זה במקרה מה שאני מתמודדת איתו, אבל זה גם יכול להיות גורם שמשדר ערוצים שהוא הוריד לא כדין לציבור בישראל, אבל אצלי ברישיון כתוב שאני צריכה לשדר כדין, אני לא יכולה לשדר ערוצים שלא הסדרתי. 

<היו"ר איתן כבל:>
יש לי בקשה. בלי כעס, מיכל.

<אתי בנדלר:>
אני מציעה, אדוני, שאולי יחד עם ההגדרות תקראי גם את סעיף 13ה כי אולי הוא נותן תשובה לחלק מהטענות. 

<חגית ברוק:>
אין בעיה.

<קריאה:>
היא הקריאה אותו. 

<מיכל רפאלי כדורי:>
אתי, הוא לא נותן, כי הוא מפנה - - - 

<היו"ר איתן כבל:>
תני לה, אנחנו ניתן לזה מענה. מיכל, את מעירה הערה במקומה, ניתן לזה התייחסות. 

<חגית ברוק:>
אני אקריא את ההגדרה השלישית שהוספנו בהקשר הזה, אני לא זוכרת אם הקראתי את ספק תכנים רשום, אז גם 'ספק תכנים רשום', אז גם. "ספק תכנים רשום" – ספק תכנים הרשום במרשם. ו"מרשם" – מרשם ספקי התכנים שמנהלת המועצה לפי סעיף 13ה'. ואני עוברת להקריא את סעיף 13ה.

<אתי בנדלר:>
זה בעמוד 5 במסמך החדש. 

<חגית ברוק:>
13ה. מרשם ספקי תכנים – 
(1) המועצה תנהל מרשם של ספקי תכנים הזכאים לקבל הסכמה ורישיון לשידור לפי סעיפים 13ד(א) ו-(ב). המרשם יהיה פתוח לעיון הציבור באתר האינטרנט של המועצה. 
(2) המועצה תרשום במרשם ספק תכנים שהגיש בקשה לכך אם מצאה כי מתקיימים בו התנאים שבהגדרה ספק תכנים שבסעיף 13ב.
(3) בקשה לרישום במרשם תוגש באופן שתקבע המועצה.
(4) חדל להתקיים תנאי מהתנאים לרישום במרשם לגבי ספק תכנים רשום, כאמור בסעיף קטן (ב), תמחק אותו המועצה מהמרשם. 
<קריאה:>
פיראט יכול להירשם. 

<היו"ר איתן כבל:>
אתה כבר צריך לדעת. אתה כבר יכול לשבת פה, יש לך אישור. לא אתה, אפורי, אתה לא מפסיק, אתה כבר יכול לשבת פה, אפורי. 

<שרון מלכיאל:>
תוך כמה זמן המועצה צריכה לאשר את הבקשה? זה ימים, שבועות, חודשים או שנים? זה לא מצוין פה. כי לפעמים המועצה עובדת לאט, לפעמים מהר, זה תלוי. 

<היו"ר איתן כבל:>
נו, באמת. אני מגן על המועצה. 

<שרון מלכיאל:>
הם צריכים לתחום את זה בזמן. 

<היו"ר איתן כבל:>
צודק. בבקשה. 

<חגית ברוק:>
אני חושבת שתוך פרק זמן סביר. אני מעדיפה לא לתחום - - -

<היו"ר איתן כבל:>
ההגדרה של תוך פרק זמן סביר בכל מקום היא - - - כל אחד עם פרק הזמן הסביר שלו. 

<שרון מלכיאל:>
סביר זה טוב, אבל - - -

<אתי בנדלר:>
אנחנו לא כותבים תוך פרק זמן סביר, כי רשות מנהלית צריכה לפעול תוך פרק זמן סביר. זאת אומרת שאם מצפים ממנה שתפעל תוך פרק זמן סביר זה ברור מאליו. 

<דוד ביטן (הליכוד):>
אולי הוא צייץ מאוחר. 

<היו"ר איתן כבל:>
דוד, היה שקט פה. 

<דוד ביטן (הליכוד):>
מה החלטת? יש תיקונים, משהו? 

<שרון מלכיאל:>
השאלה היא שאלה עניינית, אני אגיש בקשה ב-1.1 האם היא תאפשר לי בינואר, במרץ או באוגוסט? 

<אתי בנדלר:>
זה שכותבים תוך זמן סביר זה לא ייתן לך מענה לשאלה הזו. 

<היו"ר איתן כבל:>
כן, סלוצקי. 

<חיים סלוצקי:>
יש בעיה שמיכל מיס העלתה, מה קורה עם הפיראטים? הם אומרים במועצה 'אנחנו לא יכולים לבדוק', יש היום אתרים פיראטיים שמחזיקים את כל ה - - - 

<היו"ר איתן כבל:>
אוקיי, סלוצקי, תודה. אנחנו קודם כל נסיים את עניין לוח הזמנים, אחר כך נעסוק בשאלה האם הנוסח פה נותן מענה לשאלת הערוצים הפיראטיים, כן או לא. גברתי, מה הצעת? 

<אתי בנדלר:>
אני לא הצעתי, אני רק אמרתי שאם התשובה היא תוך פרק זמן סביר אין צורך לרשום את זה. ולכן אמרתי לו, הוא שאל 'אם אני מגיש בקשה ב-1 בינואר, האם ירשמו אותי בינואר, בפברואר או באוקטובר?' אז אמרתי שאת השאלה הזו צריכים להפנות ליושבת ראש המועצה. 

<יפעת בן חי שגב:>
התשובה היא בפרק זמן סביר. 

<היו"ר איתן כבל:>
מה זה פרק זמן סביר בעינייך? 

<יפעת בן חי שגב:>
תראה, אם להיות כנה, המועצה מעולם לא עשתה את זה. 

<היו"ר איתן כבל:>
לא משנה, אבל זה - - -

<הרן לבאות:>
אני יכול? 

<היו"ר איתן כבל:>
בבקשה, שם ותפקיד. 

<הרן לבאות:>
הרן לבאות, סמנכ"ל כלכלה, משרד התקשורת. אנחנו נותנים הרבה מאוד רישיונות, בדרך כלל לפני שנותנים רישיון או במקרה הזה במרשם המועצה תקבע כללים איך מגישים לה בקשה. הרבה פעמים בבקשה חסרים דברים, יש פינג פונג לא קצר בין המגיש לבין הגוף שנותן את הרישיון או שרושם במרשם. לא מקובל לרשום זמן ואם רושמים זמן אז צריך לרשום תמיד גם כל מיני שלייקסים, שאם הוא לא מגיש כמו שצריך אז לא סופרים את זה במניין הזה, כי זה דורש ארכה, זה לא תלוי בנו, זה הוא לא נתן, הוא היה צריך להגיש רישום פלילי וכדומה, הוא לא הגיש כמו שצריך. ולכן זו החובה שלנו וזו החובה של המועצה לנהוג כרשות מנהלית, פרק זמן סביר זה משך זמן סביר ולדעתי לא צריך לציין משך זמן לעניין הזה בחוק. 

<שרון מלכיאל:>
דרך אגב, בקשה לאישור משרד התקשורת מחויב ב-10 ימים, אם הבקשה מוגשת כהלכה. אז אפשר להגביל את זה עד 30 יום, שלא ייקח שנים או חודשים רבים. 

<הרן לבאות:>
אתה הגשת רישיון, לדעתי, וראית איזה הליך זה. זה הליך מורכב ועוד לא נקבעו הכללים אז אנחנו אפילו לא יודעים - - -

<אתי בנדלר:>
אני חושבת שכדי להתחיל עם העניין, אם, אדוני, אתה דן בהגדרות האלה יחד עם סעיף 13ה אז אני חושבת שצריכים לקצוב זמן אבל לקביעת כללים, כי עד שאין כללים לא יוכלו להגיש בקשה לרישום במרשם. 

<מיכל רפאלי כדורי:>
אתי, אפשר הכול, אבל אני כבר נתקלתי בכמה וכמה חוקים שלא עמדו במבחן המציאות, אז תקבעו כללים.

<אתי בנדלר:>
אז אני מציעה, אם כך, לא להתנות את עצם הבקשה להירשם במרשם בכך שזה יהיה בהתאם לכללים. 

<מיכל רפאלי כדורי:>
מאה אחוז, מקובל. 

<אתי בנדלר:>
'המועצה רשאית לקבוע כללים לעניין אופן הגשת בקשה לרישום במרשם'. 

<מלי פולישוק בלוך:>
יש לי שאלה למומחים. אם הוא רשום, הוא עובד לפי כללים של המועצה, אז חלים עליו כמובן, צריך להגיד את זה גם - - -

<איתמר חרמון:>
הכללים של המועצה שמדברים עליהם פה זה רק כללי הרישום, זה לא כללים אחרים של המועצה. 

<הרן לבאות:>
הרישום, זה לא הרגולציה של המועצה, אלא רק הכללים לרישום. 

<מלי פולישוק בלוך:>
אז בוא נניח שאין לו שום רגולציה ולא חלה עליו שום חובה, כמו שאתה אומר, לזכויות יוצרים וכאן הוא גם משוחרר מזכויות יוצרים, אז על הכיפק. 

<חגית ברוק:>
אבל הוא לא משוחרר, הוא צריך לקבל רישיון. 

<הרן לבאות:>
הוא לא משוחרר מזכויות יוצרים. 

<חגית ברוק:>
הוא משלם את התמורה ששילם - - - 

<מלי פולישוק בלוך:>
אנחנו מדברים על ספקי התכנים. 

<חגית ברוק:>
אבל ספק התכנים מקבל רישיון ומשלם גם עד הרישיון. 

<תמיר אפורי:>
אני רוצה להסביר עוד פעם את ה - - - כי זה לא - - - אפשר לקבל את רשות הדיבור? 

<היו"ר איתן כבל:>
בבקשה, עורך דין אפורי. ראיתי אותך מחלק כרטיסי ביקור חופשי כבר פה. אתה עוד תשלם לנו פה על ה - - - 

<דוד ביטן (הליכוד):>
למה לא נתת לי כרטיס ביקור? 

<רוברט אילטוב (ישראל ביתנו):>
כי אתה לא משלם. 

<תמיר אפורי:>
כל השיח הזה ושהוא לפרוטוקול הוא קצת מטריד. אני החלפתי משרד ואנשים שרצו את הפרטים - - -

<היו"ר איתן כבל:>
די, נו, אנחנו מפרגנים לך, מה אתה עכשיו, אתה עושה עלינו עוד סיבוב? 

<דוד ביטן (הליכוד):>
גם אנחנו חושבים שאתה מצוין וגם אתה עושה - - - אבל רק שתדע, אתמול צלצלתי ללקוח שלך ואמרתי לו, או שמוציא אותך או שאנחנו נגד. לא קיבלת טלפון ממנו? 

<היו"ר איתן כבל:>
בבקשה, עורך דין אפורי. 

<דוד ביטן (הליכוד):>
כמובן בצחוק. שלא יהיה עכשיו לפרוטוקול - - - 

<תמיר אפורי:>
המצב שאני הצבעתי עליו בפעם הקודמת, אין לו מענה ואני רוצה לתת שלוש דוגמאות ואני גם אציע פתרון, לא רק בעיות גם פתרון. שלושה מצבים, ממש בקצרה. אתר האינטרנט, שוב אני אומר, לפרגן למיכל שמשקיעה המון מאמצים באכיפה של פיראטיות בישראל בתפקיד אחר שלה, יש פלטפורמות פיראטיות רבות בישראל, יש בצרפתית ויש ברוסית ויש כל מיני ובעברית, יש פלטפורמה שלוקחת ערוצים זרים, שלוקחת תכנים זרים, הכול פיראטי, הכול באמת לא חוקי, בנוסף היא גם רוצה על הדרך לקבל את הערוצים האלה. את התכנים הפיראטיים, באופן פיראטי היא מוסיפה להם תרגום לעברית כדי שיהיה נוח לקהל בישראל, או שהיא מוסיפה להם רוסית, לא משנה מה, היא כן עומדת בהגדרה. היא תבוא למועצה והיא תראה 'אני עומדת בהגדרה. אני פונה לציבור בישראל', איפה כתוב שזה כדין? איפה כתוב שהפעילות שלה היא חוקית. 

<חגית ברוק:>
מה זה אומר כדין? 

<מיכל רפאלי כדורי:>
היא הסדירה את הזכויות שלה כדין, רכשה - - - 

<היו"ר איתן כבל:>
רגע, אף אחד - - - 

<תמיר אפורי:>
אני רק מסיים את ההסבר. 

<היו"ר איתן כבל:>
בבקשה. 

<תמיר אפורי:>
ומציע פתרון. דוגמה שנייה, אתר פורנו שפונה לציבור בישראל והוא אתר פורנו לגמרי ו - - -

<מיכל רפאלי כדורי:>
ביוזמתו והוא - - -

<תמיר אפורי:>
ביוזמתו ויש לו פלטפורמה ועל הדרך הוא גם ישים כמה סרטונים של חתולים כדי שיגידו שיש לו מגוון תכנים והוא יבוא למועצה והוא יגיד 'אני עומד בתנאים', מה המועצה תעשה? אני יכול להגיד לכם, יש על זה שנים של ניסיון שהרגולטורים בישראל אומרים, כשיש שאלות של זכויות יוצרים, אולי במידה מסוימת של צדק, הם אומרים 'אנחנו לא יודעים מה לעשות, אנחנו לא יכולים להחליט בזה', שנים זה כך. 

<היו"ר איתן כבל:>
אוקיי, ההרצאה. 

<תמיר אפורי:>
הצעה. 

<היו"ר איתן כבל:>
אמרתי ההרצאה תסתיים והצעה. 

<תמיר אפורי:>
הצעה. יש לי דוגמה. 

<היו"ר איתן כבל:>
לא, אל תיתן דוגמאות, הבנו את הפורנו והחתולים, תתקדם. 

<דוד ביטן (הליכוד):>
רגע, אני לא הבנתי. 

<תמיר אפורי:>
הדוגמה השלישית במשפט אחד. אתר שלוקח תכנים של חברות הטלוויזיה, קשת, רשת, 10, 1, לוקח ושם אותם ב-VOD שלא כדין, עושה עליהם סיבוב הכי פראי שבעולם, בנוסף יש לו עוד תכנים ועכשיו הוא בא אליהם ועל פי דין כתוב שהם חייבים לתת לו רישיון. אותו אתר שגונב אותם ולוקח מהם תכנים. 

<היו"ר איתן כבל:>
העניין ברור. 

<תמיר אפורי:>
אז עכשיו, לדעתי התשובה לזה מאוד פשוטה, צריך לתת לגורמים האלה, הגופים המשדרים, אפשרות לסרב סירוב סביר. צריך להגיד שבמקרים מתאימים הם רשאים לסרב סירוב סביר. 

<מיכל רפאלי כדורי:>
אבל למה לא לקרוא לילד בשמו? מה הוא המקרה שהם מסרבים? למשל - - - 

<היו"ר איתן כבל:>
אוקיי, סליחה - - -

<תמיר אפורי:>
אבל זה עניין מקצועי, אני הצעתי את הפתרון שלי. 

<מיכל רפאלי כדורי:>
בין היתר. תמיר, למה לא לקרוא לילד בשמו? זו עבודה שלך, מה זה סירוב סביר? זכויות יוצרים זה סירוב סביר - - -

<תמיר אפורי:>
אני הצעתי את הפתרון הנכון, בעיניי. 

<היו"ר איתן כבל:>
מיכל, אל תכעסי עליו, זאת הצעה שלו. 

<מלי פולישוק בלוך:>
ואני רוצה להוסיף באמת, כפי שאמרה מיכל עכשיו, שהוא צריך גם לשלם את זכויות היוצרים, כי מה שנאמר פה זה בעצם - - -

<היו"ר איתן כבל:>
מלי, העניין ברור. 

<מלי פולישוק בלוך:>
לא, לא ברור לכולם. 

<היו"ר איתן כבל:>
העניין ברור. כן, גברתי ממשרד המשפטים, אלא אם כן יש לך הצעה או שאת רוצה לעשות לנו עוד - - - 

<אלידור בליטנר:>
אני אומרת מה הציפייה כאן כשאומרים 'כדין', שהמועצה תבדוק, למשל, האם הגורם הזה לא מעלים מס, האם הוא מציית לדיני עבודה? כדין זה דבר מאוד מאוד רחב. גם לגבי דיני זכויות יוצרים ספציפית, נדרשת מומחיות לדבר הזה. הרי בעיית הפיראטיות היא בעיה רוחבית, רגולטורים בכל העולם מתמודדים עם השאלה הזו והדרך להתמודד איתה היא בצורה רוחבית, לא כאן בצורה עקיפה, דרך גורם רגולטורי שהוא לא אמון בכלל על התחומים האלה. 

<מיכל רפאלי כדורי:>
אבל אנחנו לא ביקשנו שהוא יהיה - - -

<היו"ר איתן כבל:>
מיכל, משפט אחרון ואני מסכם. 

<מיכל רפאלי כדורי:>
אני רוצה לענות לאלידור. אכן במשרד המשפטים מקודמת הצעה למלחמה בפיראטים, אבל היא רק מקודמת, היא עוד לא קרתה, וכאן אנחנו הולכים עכשיו להסדיר משהו שנותן גזר ענק לגופים פיראטיים. אנחנו מתמודדים. אני יושבת ראש זירה, כל הגופים המשדרים פה חברים בזירה, אנחנו אוכלים קש ומגרדים קירות כדי לעצור את הגניבה של התכנים שלנו בערוצים שלנו. אין דברים כאלה בעולם, אני בקשר עם גורמים בכל העולם, אין דבר כזה כמו פה ופה הולכים לתת לגופים, גם לגופים, לא רק לגופים, יש פה גם הרבה גופים לגיטימיים, שזה גם בהם יפגע, אגב, ופוגע בהם גם עכשיו, והולכים לתת להם את הסוכרייה הכי גדולה שמדינה יכולה לתת, את ערוצי החובה, בלי לדאוג שהם הסדירו את הזכויות שלהם. זה פשוט נורא.

<היו"ר איתן כבל:>
מיכל, תודה. זיו, בבקשה, אחרון ואני רוצה לסכם. 

<זיו מאני:>
בסופו של דבר המשמעות של המרשם הזה זה שהגופים הללו, אם הם משדרים כעת בצורה פיראטית, הם נחשפים, הם עולים מעל לפני השטח. זו המשמעות של להירשם במרשם. 

<מיכל רפאלי כדורי:>
אוי נו באמת, הם כל היום על פני השטח. 

<זיו מאני:>
רגע, מיכל, אני רוצה לדבר רגע, תני לי לסיים את הנקודה. 

<מיכל רפאלי כדורי:>
אתה עושה צפייה ישירה ואתה על פני השטח. 

<זיו מאני:>
לא נכון, כי אפשר לתבוע אותם כרגע ואי אפשר לדעת מי הם. ברגע שהם - - -

<מיכל רפאלי כדורי:>
אוקיי, הם יבואו ל - - -
<היו"ר איתן כבל:>
מיכל. זיו, אתה מתווכח איתה? 

<זיו מאני:>
לא, אז אני אסביר את הנקודה. הם נרשמים במרשם, הם נחשפים, אם הם הפרו זכויות יוצרים אפשר לתבוע אותם. הנוסח שיש כרגע הוא נוסח מעולה משום שהוא מצמצם את המעורבות של המועצה למינימום, רישום טכני לחלוטין, בודקים שורה של עובדות. אם עכשיו נותנים למועצה סמכות להתערב גם בתוכן, כדין, הכול כדין, בצד של זכויות היוצרים, בשאלה האם הוא עומד בקריטריונים האלה, אנחנו נהרוג את השוק הזה, לא יהיו ספקי תכנים. 
<מיכל רפאלי כדורי:>
- - - לכתוב איזה כתובת שהוא שרוצה. נו באמת. 

<זיו מאני:>
הוא הופך להיות ישות משפטית. מה שלא יהיה את תובעת אותו. 

<מיכל רפאלי כדורי:>
אישיות משפטית, תתבע אותי, אני עושה את זה חמש שנים. תתבע אותו, תתבע את אתר סדרות, נראה אותך. 

<זיו מאני:>
ברגע שהוא - - -

<מיכל רפאלי כדורי:>
או את גוזלן. 

<זיו מאני:>
אם אתר סדרות נרשם במרשם, מופיע במועצת הכבלים והלוויין, אומר 'זאת הכתובת שלי' - - -

<מיכל רפאלי כדורי:>
ניסית לתבוע אתר סדרות? 

<זיו מאני:>
אני מודע לזה ש - - -

<מיכל רפאלי כדורי:>
סדרה שהעלתה אתמול פרק אחרון ב-40 ערוצי - - -

<זיו מאני:>
מיכל, הרישום במרשם יאפשר לך לתבוע אותו על כל השנים שבהם הוא גנב לכם תוכן, פשוט מאוד, הוא נחשף. 

<מיכל רפאלי כדורי:>
מה אתה אומר? נו באמת. 

<קריאה:>
הם נעלמים, חבר'ה, אל תיתממו. אי אפשר לתבוע את הפיראטים. 
<מיכל רפאלי כדורי:>
ניסית פעם לתבוע אתר פיראטי? תשאל את איילת. 

<זיו מאני:>
הוא מפסיק להיות פיראטי ברגע שהוא נרשם במרשם. 

<מיכל רפאלי כדורי:>
מה אתה מדבר? נסה לגעת באינטרנט, תגיד לי אם הוא נרשם. 

<אתי בנדלר:>
מיכל, כשמישהו גונב תכנים שלכם איזה הליכים אתם נוקטים? 

<מיכל רפאלי כדורי:>
איזה הליכים? בוכים, זה מה שאנחנו עושים כרגע. 

<אתי בנדלר:>
סליחה? 

<מיכל רפאלי כדורי:>
עולים למשרד המשפטים ומתחננים לחקיקה כבר שבע שנים. 

<אתי בנדלר:>
בפועל אתם לא עושים - - - 

<איילת פלדמן:>
לא, זה אני רוצה - - - 

<אתי בנדלר:>
אתם לא מבקשים צו מניעה, אתם לא - - -

<מיכל רפאלי כדורי:>
אנחנו עושים, עשינו. תראי, במקומות שאנחנו יכולים, עד היום אגב, בהרבה פלטפורמות רוסיות, שלקחו את ערוץ 1, 2, 10, את 1 לא, כי לא היה לנו - - - את ערוצים 2 ו-10, את ערוץ 9, וקיבלנו ייפויי כוח, הורדנו את הערוצים האלה. לא הצלחנו להוריד את 150 הערוצים האחרים. 

<אתי בנדלר:>
איך הורדתם? 

<מיכל רפאלי כדורי:>
אנחנו סוגרים אותם והם חוזרים בשמות אחרים. אני מוכנה לעשות לך הרצאה, לא כאן. 

<אתי בנדלר:>
לא, אני פשוט מנסה לחשוב על איזה שהוא פתרון שהמועצה תהיה רשאית למחוק מהמרשם אם, ואני מחפשת את מה שיבוא אחרי ה'אם'. 

<תמיר אפורי:>
המועצה לא תעשה את זה, המועצה לא יכולה להיות שופט. 

<אתי בנדלר:>
אני לא רוצה שהיא תשפוט, לכן אני מחפשת איזה כלי - - -

<איילת פלדמן:>
אני רק חייבת להתייחס למה שמיכל אמרה, שבאים למשרד המשפטים ומבקשים לתקן את החקיקה. אז החקיקה הישראלית היא מודרנית ומתייחסת גם לאינטרנט ויש את העילות האזרחיות. יחד עם זאת משרד המשפטים, שרת המשפטים באופן אישי מבינה את הקשיים שיש לבעלי הזכויות ולכן אנחנו עבדנו בצורה מאוד מהירה ויסודית ופרסמנו תזכיר ש - - -

<היו"ר איתן כבל:>
תודה. אני מסכם. סלוצקי, אני רוצה לסכם. יש כאן בעיה, בעיה אמיתית. אני לא מתכוון עכשיו פה דרך זה לפתוח את זה. ברשותכם אני רוצה להגיד שני דברים בעניין הזה. אני לא מנסה דרך החוק הזה לפתור את כל הבעיות שמתקיימות בחוק. במקרה יש לנו פה חוק ועכשיו נעמיס עליו כאילו איזה משאית איסוף של כל הבעיות המתקיימות ב - - -

<מיכל רפאלי כדורי:>
זה לא במקרה, אתה נותן לו סוכרייה מטורפת. 

<היו"ר איתן כבל:>
מיכל, אני לא רוצה לתת סוכריות למי שלא, אבל בואי נעשה את הסדר וגם נאמרו פה דברים, אני ממש ממש איתך, איתכם לגמרי. אני רוצה גם ממשרד המשפטים, תזכיר חוק אמור לתת מענה למה שמיכל ואחרים העלו? 
<איילת פלדמן:>
כן. 

<אתי בנדלר:>
איזה סוג של סעד? 

<איילת פלדמן:>
אני יכולה להתחיל פה הרצאה. 

<אתי בנדלר:>
לא, מאוד קצר, האם יהיה איזה שהוא סעד שאיתו יוכלו לגשת למועצה ועל סמך זה הם יימחקו מהמרשם? 

<איילת פלדמן:>
ללכת למועצה? לא. 

<אתי בנדלר:>
רק כדי להימחק מהמרשם. זאת אומרת איזה צו מניעה, איזה משהו - - - 

<מלי פולישוק בלוך:>
אבל זה לא התזכיר, מה ש - - -

<איילת פלדמן:>
אני לא כל כך רואה את הקשר. אחד הכלים - - -

<מיכל רפאלי כדורי:>
היא לא רואה את הקשר.

<איילת פלדמן:>
לא, היא רוצה לדעת מה - - - 

<היו"ר איתן כבל:>
איילת, לא נעים לי, את מג'ברשת. כאילו - - - תיכף תעברי לתנועות ידיים ואין לי עניין להעמיד אותך במצב הזה, אני לא מצפה שעכשיו את תעני על כל השאלות. אני קיבלתי החלטה. אנחנו נצביע על מה שמופיע כאן בפנינו, אנחנו נוציא פנייה לשרה ואחרי שנסיים את חוק ההסדרים אנחנו נתנפל על העניין הזה. מעבר לזאת אני לא מתכוון לפתוח את זה ברגע זה, אין לי כלים לפתוח את זה עכשיו. אפשר להצביע על זה? אוקיי, תודה. 

<אתי בנדלר:>
אני רק רוצה לומר על מה ההצבעה. בסעיף 13ב, ההגדרות 'מרשם', 'ספק תכנים' ו'ספק תכנים רשום' ועל סעיף 13ה, שבו בסעיף קטן (ג) במקום האמור בו יהיה 'המועצה רשאית לקבוע כללים לעניין אופן הגשת בקשה לרישום במרשם'.
<מיכל רפאלי כדורי:>
אתי, אני רוצה לבקש בכל זאת שאתי תוסיף את הסעיף שהוא יימחק מהמרשם. בוא נראה איך אפשר להוסיף - - - 

<היו"ר איתן כבל:>
אפשר? במשפט. אין לי בעיה - - - 

<קריאה:>
אם יהיה פסק דין. 

<מיכל רפאלי כדורי:>
לא, באמת. אם יהיה פסק דין אני לא צריכה - - -

<היו"ר איתן כבל:>
מיכל, את רואה? 

<אתי בנדלר:>
מיכל, אם יהיה לכם פתרון בעניין הזה - - -

<היו"ר איתן כבל:>
תבואו, אני אומר את זה.

<אתי בנדלר:>
היושב ראש יבקש דיון מחדש. 

<תמיר אפורי:>
ההצעה שלי הייתה מאוד מעשית, אני לא רואה - - -

<היו"ר איתן כבל:>
אפורי, תודה, אני מודה לך. 

<מיכל רפאלי כדורי:>
מתי נביא לך את זה? 

<היו"ר איתן כבל:>
גם אם מחר. 

<אתי בנדלר:>
מטעמים סבירים. 

<היו"ר איתן כבל:>
אם צריך אני אביא את זה לדיון. אני איתך, רק אני לא מקבל עד לרגע זה את ההצעה שאני אומר לעצמי 'אוקיי, וואלה, זה הרעיון, נכניס את זה ונסיים את העניין הזה'. את מבינה, מיכל? 

<חיים סלוצקי:>
אני יכול מילה להגיד? 

<היו"ר איתן כבל:>
סלוצקי, בגלל ההיכרות שלנו תגיד שתיים. 

<חיים סלוצקי:>
זה לב התעשייה - - -

<היו"ר איתן כבל:>
אני מסכים איתך. 

<חיים סלוצקי:>
אני מבקש לתת הצעה, שהמועצה תפרסם מי שמבקש באתר שלה ויהיה לאנשים חודש - - - 

<דודו קובסניאנו:>
זה מופיע, התפרצת לדלת פתוחה. 

<מיכל רפאלי כדורי:>
לא, לפני שהוא מקבל. 

<חיים סלוצקי:>
חודש אתם לא נותנים רישיון עד שמישהו לא מגיש ערעור. 

<מיכל רפאלי כדורי:>
שיהיה חודש ל - - -

<קריאה:>
אבל זה לא פותר את הבעיה, הם יגידו ש - - -

<חיים סלוצקי:>
אבל אני יכול לדעת, אני אקרא גם על התכנים שלהם. 

<היו"ר איתן כבל:>
תסלח לי, אתה לא נותן לי תרופה לכלום. לא אתה, סלוצקי, אני הולך איתך. אם זו רק תרופת סבתא, אבל אולי היא יכולה לתת משהו, מה אכפת לך? 

<זיו מאני:>
כי זה מסרבל את ההליך הבירוקרטי, היושב ראש, זאת התשובה. אנחנו רוצים שכמה שיותר גופים קטנים - - - 
<מיכל רפאלי כדורי:>
הביזנס שלנו - - -

<תמיר אפורי:>
לא כל ספק חדש הוא פיראטי, יש אנשים שיש להם כוונות טובות, תעשו את זה בצורה חוקית. 

<חיים סלוצקי:>
לא טענו את זה גם, לא טוענים ככה, ממש לא. 

<היו"ר איתן כבל:>
חברים, אני מבקש. אני לא נכנס לפה לדיונים מי פיראטי ולא פיראטי, אין לי את הכלים. אתה מבין? אתם מבקשים ממני להסדיר את השוק שאתם עצמכם לא מצליחים להגיע ביניכם להבנה. לכן מה שאני אמרתי, אני מסכם את זה. אני מצביע, מי בעד? מי נגד? גברתי, נסעתי. 

<לאה ורון:>
חברת הכנסת עליזה לביא מצביעה במקום חבר הכנסת יעקב פרי, חבר הכנסת רוברט אילטוב מצביע במקום חבר הכנסת חמד עמאר. מצביעים על ספק תכנים ועל סעיף 13ה בעמוד 5. 

<אתי בנדלר:>
ועל מרשם וספק - - - 

<היו"ר איתן כבל:>
מי בעד? ירים את ידו. תודה. אושר. 

הצבעה 

בעד – רוב
נגד – מיעוט
הגדרות בסעיף 13ב אושרו, סעיף 13ה אושר.
<היו"ר איתן כבל:>
אני רק רוצה להוסיף, מיכל, אני מאפשר לך עד מחר להביא הצעה סבירה, שלא רק תגידי אה - - -משהו שכולם יודעים איכשהו להתחבר אליו, פעם אחת, ופעם שנייה אני רוצה שתגידו לי על העניין ששאל סלוצקי, אני לא חושב שצריך להכניס אותו פה בכתובים, אבל תסדירו את זה אצלכם, שזה יעלה, בסדר? וסלוצקי, אתה תגיד לי אם הם עשו את זה. 

<חיים סלוצקי:>
ידווח. 

<היו"ר איתן כבל:>
תודה. הלאה. בבקשה, כן, אדוני. 

<רוברט אילטוב (ישראל ביתנו):>
כבוד היושב ראש, אנחנו דנו אתמול בהרחבה בסוגיה של הארכת תוקף הרישיון. הנושא הזה נידון עם הנושאים האחרים היום בוועדת הכנסת כנושא חדש, אם זה כן נושא חדש או לא. ועדת הכנסת הכריעה בסוגיה הזאת שזה לא נושא חדש וניתן להעלות את זה היום, אני מבקש להעלות את הסוגיה הזאת להצבעה.

<דוד ביטן (הליכוד):>
אבל ניסחו את זה, לא? 

<היו"ר איתן כבל:>
לא ניסחו את זה. 

<דוד ביטן (הליכוד):>
מה קורה עם כל ה - - -

<היו"ר איתן כבל:>
העניין הוא כזה, אני מסיים את 13ד, אני יוצא להפסקה, ממילא אנחנו פה - - -

<דוד ביטן (הליכוד):>
לא, אבל הנושא של - - - 
<היו"ר איתן כבל:>
כשאתם לא הייתם, אני תיארתי את ה - - - אמרתי שאנחנו עכשיו מטפלים ב-13ד, שזה כל העניינים המשעממים של אתמול, אחרי זה אנחנו יוצאים להפסקה של חצי שעה, כשנחזור אנחנו אמורים לקבל את ההחלטה, האוצר צריך להודיע לי בשם הממשלה האם מעלים את 13ג, כן או לא, ואז אני פשוט מקריא את 13ג אם הם מחליטים שכן, מי בעד, מי נגד. כבר סיימנו את כל הדיונים, אם הממשלה תחליט לעמוד מאחורי 13ג כמות שהוא, זאת מדיניות לגמרי.

יש נושא נוסף שהם צריכים להביא אליי, זה את העניין של ערוץ 9 והערוצים הייעודיים האחרים, הארכה בשנה. 

<רוברט אילטוב (ישראל ביתנו):>
אנחנו מדברים על כל הערוצים הייעודיים. 

<עליזה לביא (יש עתיד):>
הארכה בשנה. היום אתה רוצה להצביע על זה? 

<דוד ביטן (הליכוד):>
לכולם אתה מאריך? 

<היו"ר איתן כבל:>
כן, זה גם הבקשה שלו. 

<רוברט אילטוב (ישראל ביתנו):>
זו הבקשה שלי. 

<עליזה לביא (יש עתיד):>
אז עכשיו אתה רוצה את 13ג? 

<היו"ר איתן כבל:>
לא. הם צריכים לנסח לי את זה, האוצר יחד עם התקשורת, ו - - -

<רוברט אילטוב (ישראל ביתנו):>
אני הבנתי שהייעוץ המשפטי ממליץ להאריך את זה עד סוף 2018. 

<היו"ר איתן כבל:>
מה שהם יביאו. 

<דוד ביטן (הליכוד):>
יש לך מנובמבר 2018. יש לך מנובמבר עד נובמבר, שנה. 

<אתי בנדלר:>
לא, אני מבקשת עד סוף 2018, כי אחרת רק ערוץ 9 ייכנס להארכה.

<דוד ביטן (הליכוד):>
אחרת מי נכנס? 

<אתי בנדלר:>
גם ערוץ 24, נכון לשלושה חודשים - - -

<היו"ר איתן כבל:>
לא משנה, היא צודקת. 

<קריאה:>
הרישיון של ערוץ המוזיקה מסתיים בנובמבר 2018. 

<היו"ר איתן כבל:>
אנחנו רוצים לסדר לכולם, פחות או יותר. 

<דוד ביטן (הליכוד):>
מה עשית, עוד חודש נתת לו? 

<היו"ר איתן כבל:>
זה לא משנה, עזוב, זה לא ה - - -

<אתי בנדלר:>
זה קודם כל עוד חודשיים ודבר שני זה בתקווה שעד אז חקיקת פילבר תתקבל בכנסת. 

<היו"ר איתן כבל:>
בדיוק. אם זה לא יובא אז מה זה משנה? זה ממילא זה הכול כלאם פאדי, מילים באוויר. 

<שרית הכט:>
אני היועצת המשפטית של שידורי קשת וגם מדברת בשם 24. לא כל כך ברור לי למה מאריכים - - -

<היו"ר איתן כבל:>
סליחה, גברתי, אני לא ביקשתי עכשיו את התייחסותך, זה לא הנושא. 

<שרית הכט:>
שאלתי יפה. 

<היו"ר איתן כבל:>
אני עונה לך גם יפה. אנחנו לא דנים, אני רק אמרתי מה נדון לאחר מכן. 

<שרית הכט:>
הבנתי. 

<היו"ר איתן כבל:>
לא פתחנו את הדיון וכמובן יינתן לגברתי האפשרות להביע את עמדתה. 

<מלי פולישוק בלוך:>
אני רוצה להתייחס להגדרה של ספק תכנים, אפשר? 

<אתי בנדלר:>
אבל הוועדה - - - 

<מלי פולישוק בלוך:>
אבל יש נוסח חדש עכשיו. 

<אתי בנדלר:>
על הנוסח החדש הצביעו. 

<מלי פולישוק בלוך:>
אבל רציתי ל - - -

<לאה ורון:>
אבל הוועדה הצביעה על הסעיפים. 

<אתי בנדלר:>
זה היה כל הוויכוח, אם זה כולל פיראטי, לא כולל פיראטי. 

<מלי פולישוק בלוך:>
אני יודעת, אבל אני רציתי משהו חדש לדיון. 

<היו"ר איתן כבל:>
מלי, הפעם אני לא איתך. בבקשה, איפה אנחנו? 

<חגית ברוק:>
בסעיף 13ד, סעיף קטן (א), פסקאות (4) ו-(5) לא אושרו, אבל לפני כן אני רוצה להתייחס לכמה דברים נוספים שהוספנו בסעיפים שכן אושרו. קודם כל התאמנו בכל המקומות שבהם יש אזכור לספק תכנים, השלמנו את זה לספק תכנים רשום כדי להתאים להגדרה ולכל הרציונל שדיברנו פה עליו, של מרשם של ספקי התכנים. אז זה תיקון שהוא טכני למעשה, אבל זה בסעיפים שהוצבעו, אני רק מציינת את זה כאן. 
<אתי בנדלר:>
רגע, למשל אני רואה, אני אפילו לא קוראת את התוכן, רק לפי האדומים שלך, אני רואה שב-13ד(א)(1) - - -

<חגית ברוק:>
נכון, נגיע לזה. 

<אתי בנדלר:>
לא, אם הוועדה הצביעה על זה צריכים בקשה לדיון מחדש. זה מה שאני מנסה לומר. 

<חגית ברוק:>
זה בעיקרון מענה לטענה שהועלתה פה אתמול. אני תיכף אסביר על זה. קודם כל לגבי הרשום, שאני חושבת שזה טכני, אז - - - 
<אתי בנדלר:>
הרשום זה לא בעיה. 

<חגית ברוק:>
אז עכשיו אני אסביר על מה שעשינו בפסקה (1). אתמול הועלתה פה טענה שקשורה לנושא - - -

<היו"ר איתן כבל:>
סליחה, נעים לכם? בחוץ יהיה יותר. אתם לא מבינים, זה כבר מוגזם, זה לא אווירת סוף מסלול. חלאס, די, אנחנו באמצע דיונים רציניים. 

<חגית ברוק:>
אני אסביר מה עשינו ותיכף נחשוב אם יש דרך יותר נוחה מבחינת הפרוצדורה לעשות את זה. אתמול עלתה שקשורה לנושא ההחשכה, במרכאות. בפסקה (1) אנחנו מחייבים את ספק התכנים להעביר את השידורים הפתוחים בזמן אמיתי באופן מלא בלא קטיעה או עריכה. מצד שני, בסעיף קטן (ב) אנחנו מחייבים אותו גם לקבל רישיון עבור הנושא של זכויות היוצרים ועלו כאן אתמול טענות שיכול להיות שזה יהיה בסכומים מופקעים, או שמישהו יסרב, תומר קרני מרשות השידור העלה את הטענה, שיש שידורים שבאופן קטגורי אין סיכוי לקבל מבעלי הזכויות את האישור להעלות לאינטרנט, את הרישיון הזה, ובעצם צריך לתת איזה שהוא מענה לאותם מקרי קצה. 

אנחנו מדגישים כאן שמבחינתנו בהכרח מדובר במקרי קצה, זה לא אמור להיות משהו שקורה בדרך כלל וכמענה לזה אנחנו מבקשים להוסיף בסיפא של פסקה (1) את האמירה, ש'המועצה רשאית לקבוע בכללים טעמים מיוחדים שבשלהם יהא ספק תכנים רשום רשאי לתת גישה שלא באופן מלא'. זו המשמעות של הפסקה הזו. אין לנו הכרח שזה יהיה דווקא פה, אפשר שזה יהיה בפסקה נפרדת ואז לא נצביע על זה כנושא חדש. אנחנו רצינו לתת מענה לטענה. 

<אתי בנדלר:>
כי אחרת קודם כל על הפסקה הזו, פסקה (1) הוועדה כבר הצביעה ולא הוגשה בקשה לדיון מחדש, אז לצורך העניין אני מבינה שאתם רוצים להוסיף הוראה, לאו דווקא בפסקה (1). לגופו של עניין, את מדברת כאן על 'המועצה רשאית לקבוע בכללים טעמים מיוחדים', אבל אנחנו לא יודעים אם אכן מדובר כאן על טעמים מיוחדים שקשורים בנושא של זכויות יוצרים, להסדרת זכויות יוצרים או משהו אחר. זו הסמכה מאוד רחבה כאן. 

<יפעת בן חי שגב:>
בדיוק, הסמכה רחבה שיכולה גם להביא לתוצאה מאוד בעייתית. דמו בנפשכם את ערוץ 2 שמשודר בגרסה א', בפלטפורמה ב' ובגרסה ב' בפלטפורמה ד'. 

<קריאה:>
ברור, או גרסה א' בגרסה - - -

<חגית ברוק:>
המודל הזה נלקח, יש את סעיף מאסט קרי בחוק התקשורת ושם יש הוראה דומה, כמעט אחד לאחד, ולקחנו את זה משם, אבל אנחנו מקבלים את ההערה של היועצת המשפטית, הסעיף ההוא נכנס בעבר, אני לא יודעת למה התכוונו שם, אבל אצלנו אנחנו בהכרח כן מתכוונים לאותם מקרים שמתייחסים לקשיים במישור - - -

<קריאה:>
איזה סעיף? 

<חגית ברוק:>
6כא, הסיפא שלו, 

<נגה רובינשטיין:>
שמה? למה זה - - - 

<חגית ברוק:>
מאסט קרי, יש שם הוראה שבעל רישיון כללי חייב להעביר את השידורים ללא עריכה, קטיעה או שינוי ובאופן מלא ובסיפא של הסעיף יש אפשרות למועצה לקבוע כללים שבהם הוא לא יהיה חייב לקיים את החובה הזאת. 

<נגה רובינשטיין:>
אז לקחתם רגולטור אחר בכלל - - - 

<היו"ר איתן כבל:>
נגה, את קודם כל לא אומרת את השם שלך. 

<חגית ברוק:>
זה אותו רגולטור והמהות די דומה ואנחנו מקבלים את הערת היועצת המשפטית, זה יהיה באמת בהקשר הספציפי של זכויות יוצרים. אני לא מוצאת פה בעיה. 

<קריאה:>
למה לא רשום? 

<חגית ברוק:>
זה משהו שהיא העלתה הרגע. 

<קריאה:>
את רוצה להוסיף? 

<חגית ברוק:>
כן. 

<היו"ר איתן כבל:>
אוקיי. בבקשה. 

<ניר שויקי:>
ניר שויקי, מנכ"ל בפועל של הרשות השנייה. אני חושב שחשוב מאוד שהסעיף הזה יחודד כי יש פה איזה שהוא כרסום בסמכויות מועצת הרשות השנייה. לא ברור לי מתי מועצת הרשות השנייה, מועצת הכבלים והלוויין, תוכל להתערב בתכנים של ערוצים שאני מפקח עליהם. זה כתוב בצורה מאוד מאוד רחבה, מאוד מאוד לא ברורה, זה יכול לעשות כאוס שלם בכל המערכת, אני מבקש לחדד את זה ושהנוסח יהיה ברור ויהיה כתוב ברחל בתך הקטנה באילו מקרים, ככל שהם יהיו מקרים סבירים, ולא בהקשר של התערבות בתוכן או כל מיני דברים כאלה. כרגע זה כתוב בצורה מאוד מאוד בעייתית ולדעתי זה פשוט מאוד מאוד פרובלמטי.
<יפעת בן חי שגב:>
אני רוצה גם להוסיף שהיה רצוי - - -

<היו"ר איתן כבל:>
שם ותפקיד. 

<יפעת בן חי שגב:>
יפעת בן חי שגב, יו"ר המועצה לכבלים ולוויין. שככל שזה נוגע לערוצים שבפיקוחה של הרשות השנייה, היא זו אשר תקבל את הסמכות להחליט. 

<היו"ר איתן כבל:>
כן, נגה.

<נגה רובינשטיין:>
אנחנו דיברנו אתמול, ויו"ר מועצת הכבלים והלוויין הזכיר את זה גם היום, על העובדה שכל המטרה של החוק הייתה ליצור הבטחה שהערוצים הפתוחים, הערוצים הפופולריים, יהיו כאלה שלא יהיו חסם לתחרות בפני פלטפורמות. אז עכשיו יש כאן פתח ליצור מסכים, ליצור ערוץ 2 וערוץ 10 דרגה א' או דרגה ב'. ההוראה כאן, בהיבט המשפטי אני לא מבינה אותה, יש סעיף 62 לחוק הרשות השנייה, מדבר על מנכ"ל של הערוץ המסחרי הוא העורך הראשי. 62(ב) מדבר על כך שהמנכ"ל של הערוץ המסחרי הוא העורך הראשי, עכשיו נכנס כאן רגולטור שהופך להיות העורך הראשי של ערוץ הטלוויזיה. אם כבר, ככל שאתם סבורים שיהיה קושי תנו שיקול דעת לערוץ המסחרי. 

<חגית ברוק:>
מה ההבדל בין זה לבין חוק התקשורת ששם הסמכות היא של המועצה? 

<נגה רובינשטיין:>
אז תיכף אני אסביר מה ההבדל, אבל אם אתם חושבים שמדובר במקרי קיצון שבקיצון ושבעצם הערוץ המסחרי לא יוכל להעביר לספק התכנים את הסחורה הזאת מכיוון שתהיה בעיה של זכויות יוצרים תנו שיקול דעת לערוץ המסחרי. הרי לו לא יהיה אינטרס להעביר משהו שאין לגביו זכויות יוצרים. יש לו את האינטרס שהמסך שלו יהיה מסך אחיד ואין לו את האינטרס להעביר משהו שאין לו לגביו זכויות יוצרים ולא ל - - -

<היו"ר איתן כבל:>
אוקיי, נגה, תודה. חברות, אני חייב לסיים את זה, זה נהיה פה אפילו, לא רוצה להגיד זה. איילת, מי עונה? מחפשים מי יענה? אולי ניתן מודעת דרושים? 

<איילת פלדמן:>
אנחנו מבינים את הקושי ואנחנו מנסים כל הזמן למצוא פתרון שמצד אחד יענה על הקושי שמעלים קשת, רשת ו-10, ומצד שני גם ייתן מענה לקושי שרשות השידור העלתה, על הנושא של חוסר היכולת למצוא - - - אנחנו כל הזמן - - -

<אתי בנדלר:>
אז בהפסקה תדונו בזה? 

<היו"ר איתן כבל:>
אני רוצה להבהיר, לא נעים לי, אני רוצה להיות הכי מנומס אליכם, אני באמת משתדל למרות שקשה לי לפעמים, כי באמת גם קצה נפשי. אני מכבד אתכן, אני מכבד את הפקידות, אבל זה כבר נהיה, אני לא רוצה להשתמש, לעבור לתימנית, את מה שאני באמת מרגיש מכל הטחינה הזו. אז אנחנו נעשה ככה, יש כאן נקודות שהעלינו אותן, הן נקודות חשובות שצריך לשים עליהן את הדעת. מצד אחד אני לא רוצה להיות כמו יושבי ראש, אוקיי מצביעים ואחר כך נראה. אני מבקש בעדינות שאחרי האוכל, יהיה לכן כוח לתת רעיונות, לתת את המענה גם לשאלות שנגה העלתה, גם לעניינים שהעלה נציג רשות השידור/התאגיד, שברגעים כאלה ממש הוא על המנגל - - -

<קריאה:>
מי מאיתנו? 

<קריאה:>
הבנו, אני מרגיש אותה. 

<היו"ר איתן כבל:>
אוקיי. נכון, אתה צודק. 

<דוד ביטן (הליכוד):>
כולם עושים פה סיבוב על חשבוני, אני מבין. 

<קריאה:>
ביטן, אנחנו עשינו אתמול הסכם שלום. 

<דוד ביטן (הליכוד):>
בטוח שאם ייסגר התאגיד אני אדאג לך ברשות השידור, אין לך מה לדאוג. אתה בחור נחמד מאוד. בחור נחמד, מקצועי. 

<היו"ר איתן כבל:>
דוד עכשיו יעשה מדד חדש בקבלה, מדד הנחמדות. 

<דוד ביטן (הליכוד):>
אבל הכול בצחוק. אחר כך יצטטו אותי ויגידו - - -

<היו"ר איתן כבל:>
ודאי. חברים, אנחנו יוצאים, עכשיו שבע ועשר דקות, עד עשרים ל- אנחנו חוזרים לכאן.

<(הישיבה נפסקה בשעה 19:10 ונתחדשה בשעה 19:40.)>
<היו"ר איתן כבל:>
הישיבה נפתחה. ברשותכם, אנחנו נתחיל עם ההצעה של מיכל, נסגור את העניין הזה ונמשיך. 
<אתי בנדלר:>
לגבי רישום במרשם שתנהל המועצה לשידורי כבלים ולוויין אני רוצה להוסיף הוראה לפיה מי שמבקש להירשם במרשם יצטרך לצרף לבקשתו תצהיר שהוא פועל בהתאם לחוק זכויות יוצרים וחוק זכויות מבצעים. את הנוסח הסופי המדויק אני אגבש בסוף. 

<היו"ר איתן כבל:>
אתם תעשו את הפיין טיונינג, זה מוסכם על הנוכחים? 

<קריאות:>
כן. 

<אתי בנדלר:>
אז אני מבקש להצביע על התוספת. 

<היו"ר איתן כבל:>
אני מבקש להעלות להצבעה את התוספת. מי בעד? ירים את ידו. תודה. התוספת אושרה. 

הצבעה 

בעד – רוב
נגד – מיעוט
התוספת אושרה.
<היו"ר איתן כבל:>
בואי נתקדם. קדימה, חברים. אני מסיים היום את החוק, שאף אחד לא יטעה, מצדי שיסתיים מתי שיסתיים. בבקשה. 

<חגית ברוק:>
אני ממשיכה מאיפה שהפסקתי. בסעיף (1), הסיפא שביקשנו להוסיף, אנחנו מורידים את זה - - -

<היו"ר איתן כבל:>
באיזה סעיף את? 

<חגית ברוק:>
13א, פסקה (1), דיברתי על הסיפא שרצינו להוסיף, עלו כאן הערות, אנחנו מורידים את הסיפא הזאת ובמקומה אנחנו נציע משהו אחר, אבל זה בהמשך, אז אני מציעה שנמשיך עם פסקאות (4) ו-(5) שלא הוצבעו אתמול. ההערה שעלתה אתמול הייתה בהקשר של אמצעים משמעותיים, מה הם אמצעים משמעותיים. אנחנו שינינו את הנוסח, אני מקריאה פסקה (4). 

'(4) ספק התכנים הרשות ינקוט אמצעים טכנולוגיים נאותים ומתקדמים', זה ביטוי שהוזכר בחוק בהקשר אחר. 'אמצעים טכנולוגיים נאותים ומתקדמים למניעת ההפצה של השידורים הפתוחים והגישה אליהם מחוץ לישראל', ואנחנו מוסיפים פה, 'כפי שהוסכם בינו לבין הגוף המשדר ובלבד שאותם אמצעים אינם חורגים מהמקובל בהסכמים המסדירים שימוש בזכויות יוצרים, מבצעים ומשדרים ברשת האינטרנט'. 

אותו דבר בפסקה (5), אני אקריא גם אותה '(5) ספק התכנים הרשום ינקוט', מחקנו בטעות את המילה 'ינקוט', כמובן שהיא צריכה להישאר ,'אמצעים טכנולוגיים נאותים ומתקדמים למניעת משיכת השידורים הפיתוחים, הטעמתם באתר אינטרנט או שימוש אחר בהם בידי גורמים אחרים, כפי שהוסכם בינו לבין הגוף המשדר, ובלבד שאותם אמצעים אינם חורגים מהמקובל בהסכמים המסדירים שימוש בזכויות יוצרים, מבצעים ומשדרים ברשת האינטרנט'. 

<היו"ר איתן כבל:>
הסברים, ואם אין הערות. 

<איילת פלדמן:>
כמו שעלה פה במהלך הדיון, מאחר שמדובר ממילא בהסדרה הסכמית בין כל הצדדים ומאחר שגם עלה שהביטוי 'משמעותיים' הוא לא ברור אנחנו מציעים את הביטוי 'נאותים ומתקדמים' שהוועדה הציעה במקום אחר וגם אנחנו מגדירים שאותם אמצעים טכנולוגיים יוסכמו בין הצדדים. וכדי למנוע הטלה של דרישות מגבילות מדי אנחנו קובעים איזה שהוא סטנדרט.

<היו"ר איתן כבל:>
אוקיי. ניר, בבקשה. 

<ניר יוגב:>
יש לי הערה לגבי התוספת, 'כפי שהוסכם בינו לבין הגוף המשדר'. אינני טכנולוג, אבל יש אמצעים מקובלים בשוק לטובת הפעילות הזאת וייתכן שיש גם מספר טכנולוגיות או מספר גישות בעולם הזה וייתכן מצב שבו ספק התכנים בוחר בטכנולוגיה אחת, אולי אפילו בהסכמה עם גוף משדר מסוים ואז בא גוף משדר אחר ואומר 'לא, אני רוצה בטכנולוגיה אחרת'. זה לא יכול לעבוד ככה, יש אמצעים מקובלים, צריך לאפשר לספק התכנים לפעול בהתאם לטכנולוגיה המקובלת בשוק והוא לא בהכרח יכול להגיע להסכמות עם כל גוף משדר ורצונותיו. 

<היו"ר איתן כבל:>
אוקיי.

<תומר קרני:>
קודם כל הניסוח הזה, אני חושב שהוא הרבה יותר טוב ממה שהיה קודם, רק הערה מסוימת, כשאומרים 'המקובל' צריך לזכור שלפעמים האמצעים נדרשים על ידי צד שלישי, כלומר צד שלישי דורש שהוא רוצה אמצעים מסוימים שהוא יאשר אותם. בדרך כלל זה מן הסתם דברים שנמצאים בשוק אז יכול להיות שאפשר להכניס את זה להגדרת 'המקובל' בנסיבות העניין, אבל צריך לקוות שלא יהיה איזה מישהו שיבוא עם דרישות. 
<היו"ר איתן כבל:>
חברים, אני רוצה לעצור אתכם פה, ברשותכם. העניין הזה, זה לא המקום היחיד שמדברים עליו על הצורך באמצעים מקובלים. יש את זה בהרבה מקומות. אנחנו תמיד מדברים על אמצעים שרובנו מכירים אותם ושלא כל שבוע יש הרי בשוק הזה אמצעים חדשים ומקובלים, שהוא צריך להכניס מיד את האמצעי החדש שאנחנו מדברים עליו, או את האמצעי הכי הכי שבדיוק נכנס לשוק. הכוונה היא לייצר איזה סטנדרט שאנחנו יודעים שמי ששם את ה - - - השקיע, נתן מעצמו ועשה את המיטב שכל בר דעת שנמצא בשוק אומר 'וואלה, בסדר'. זו הכוונה, אני לא מבין מה אנחנו מכדררים - - -

<תומר קרני:>
למעט אותם מקרים שצד שלישי דורש לאשר את אותם אמצעים. צד שלישי זה לא אני. 

<היו"ר איתן כבל:>
ברור, אבל אני אומר, אם יבוא גורם ויגיד 'זה התנאי שלי', זה כבר בנוהל והם עושים את זה בהסכמה ביניהם, או לא בהסכמה. אני צריך סעיף שפה נותן לי דבר שאני יכול, שכולנו מבינים מה כתוב בו. 

<קריאה:>
בהתאם למקובל בשוק. 

<היו"ר איתן כבל:>
אני חושב שהניסוח הזה נותן לי את המענה. 

<זיו מאני:>
מה קורה אם אין הסכמה? מה קורה אם בין הגוף המשדר וספק התכנים קיימת מחלוקת בשאלה האם הדרישות הן סבירות או לא, מי אוכף? 

<קריאה:>
המועצה. 

<זיו מאני:>
איפה זה כתוב? 

<קריאה:>
כמו כל דבר, בית משפט. 

<זיו מאני:>
איך בית משפט? זה אזרחי ביניהם? זה בג"צ נגד המועצה? מה ההליך פה? 

<היו"ר איתן כבל:>
בית משפט, אחד יעתור נגד - - - חברים יקרים, ברשותכם אני רוצה להגיד, אני לא יכול יותר לשמוע פה את צירוף המילים אם לא יגיעו להסכמה. אנחנו תוקעים לעצמנו כל הזמן את המקלות, אין סוף לזה. כשאתה אומר - - - זה לא נגמר. בית משפט. 

<זיו מאני:>
היושב ראש, אני מסכים שבית משפט, אבל האיפה פה חשוב, כי החשש שלא יגיעו להסכמה הוא לא איזה חשש מופרך. הסיבה שהדבר הזה נדרש מלכתחילה היא משום שיש פה גורמים - - -

<היו"ר איתן כבל:>
מאני, אני נתתי את ההרצאה שלי, אני סיימתי. הניסוח צריך להיות כזה שכשאנחנו מדברים על נקיטת אמצעים טכנולוגיים מקובלים, זאת אומרת שזה מגיע לבית משפט ובית המשפט יכול להגיד 'וואלה'. זה כמו, אתה יודע מה? כשיש בביטוח, שמת את מה שצריך או לא שמת, חברת הביטוח לא יכולה לבוא ולהגיד לו 'שמע, היית צריך לשים שלוש שבכות לפני זה', או לא יודע מה. בסוף בית משפט יודע להגיד 'וואלה, הפעולה הזו היא פעולה סבירה בנסיבות המתקיימות באזור, לעניין, לדברים האלה'. אם לא, לא יוצאים מזה. 

<אתי בנדלר:>
אני חושבת שהנוסח נותן מענה, עם כל הכבוד. אם הסכימו על אמצעים אז יהיו האמצעים המוסכמים ואם לא, חל הכלל שנאמר קודם שהוא צריך לנקוט אמצעים טכנולוגיים נאותים ומתקדמים המקובלים בדרך כלל בהסכמים.

<ניר יוגב:>
אבל הגוף המשדר לא - - - כתוב 'כפי שהוסכם בינו לבין - - -', אין בעיה עם הנאותים ומתקדמים, יש בעיה עם המילים 'כפי שהוסכם בינו לבין הגוף המשדר', מכיוון שיש מספר גופים משדרים. 

<אתי בנדלר:>
לא, ניר, אם הוסכם, אם יש הסכמה על האמצעים, אז בסדר, אז יחולו אותם אמצעים, אבל אם דורשים ממך משהו שאתה לא מסכים, אז די בכך שאתה נוקט באמצעים - - -

<ניר יוגב:>
איך אני מקבל גישה לתוכן - - -

<אתי בנדלר:>
בואו נקרא את זה ביחד ונראה אם - - - 

<תומר קרני:>
מה שאת אומרת זה לא איך שזה מנוסח. 

<אתי בנדלר:>
אז בואו ננסח את זה בצורה כזאת. 'הגורם המפעיל ינקוט אמצעים טכנולוגיים נאותים ומתקדמים המקובלים בהסכמים המסדירים שימוש בזכויות יוצרים, מבצעים ומשדרים ברשת האינטרנט למניעת הפצה של השידורים'. 

<ניר יוגב:>
לא, אבל במציאות, מחוץ לטקסט, איך מיישמים את זה? 

<אתי בנדלר:>
אז אולי צריכים לחזור לאותה נוסחה שקיימת - - -

<איילת פלדמן:>
אני מקבלת את החידוד ש - - -

<אתי בנדלר:>
שבפסקה (4) לסעיף הקודם. 

<איילת פלדמן:>
אני מקבלת את החידוד של הייעוץ המשפטי לוועדה ואנחנו נחדד את זה בנוסח. זאת אומרת המהות שאם הוסכם אז הוסכם ו - - - 

<חגית ברוק:>
כפי שהוסכם ככל שהוסכם. 

<איתמר חרמון:>
לא, כמו שזה כתוב 13ג(א)(4), הוא צריך תנאים מקובלים, נקודה, ואז אחת האפשרויות להוכיח תנאים מקובלים זה הסכמה. זה לדעתי עונה על שתי האפשרויות. 

<תומר קרני:>
זו חזרה קצת לאחור, אבל הסעיף בנוסח כפי שנוסח, הסיפא, 'ובלבד שמדובר באמצעים שאינם חורגים מהמקובל', זה כבר מגדיר את גדר ההסכמות. כמו שהיועצת המשפטית אמרה. 

<אביטל סומפולינסקי:>
אבל אין חובה, אם לא כתוב אז לכאורה אין חובה לנקוט אמצעים נאותים ומתקדמים. 

<חגית ברוק:>
לא, יש, 'ינקוט אמצעים טכנולוגיים נאותים ומתקדמים'. 

<אביטל סומפולינסקי:>
כפי שהוסכם. 

<ניר יוגב:>
רק להוריד את ה-ה', ב-13ג(4) רק להוריד את ה-ה' במשדר. 

<איתמר חרמון:>
זה גוף משדר, כלשהו, אני לא הולך עם כל אחד מהם להגיע להסכמה. 

<היו"ר איתן כבל:>
אוקיי. 

<אתי בנדלר:>
אני מציעה בכל זאת להתאים את זה לסעיף 13ג(4). 

<ניר יוגב:>
13ג(4) הוא בסדר גמור, הדבר היחידי שצריך לעשות זה להוריד את האות ה"א במילה 'המשדר' בסוף, פשוט עם גוף משדר. כלומר אם ספק התכנים הגיע כבר להסכם עם גוף משדר מסוים וזה מקובל עליו אז לא יכול לבוא גוף משדר אחר ולהגיד לו 'תחליף את הטכנולוגיה'. 

<איתמר חרמון:>
הוא יכול ואתה תטען שזה נאותים ומקובלים. 

<ניר יוגב:>
בסדר, אוקיי, אז רק להוריד את ה-ה"א. 

<היו"ר איתן כבל:>
חברים, הבנו את העניין, זה עניין ניסוחי שצריך לתת עליו את הדעת ולהתקדם איתו. בבקשה, אני רוצה באמת להתקדם. 

<לאה ורון:>
אז אדוני מעמיד להצבעה את 13ד(א). 

<קריאה:>
לפי הניסוח הנוכחי או לפי הנוסח של 13ג? 

<אתי בנדלר:>
התאמה לסעיף 13ג(4) בשינויים המחויבים. 

<קריאה:>
13ג(א)(4). 

<היו"ר איתן כבל:>
כן. מי בעד? ירים את ידו. עם התיקונים. תודה, איילת, אושר עם התיקונים והתוספות. 

הצבעה 

בעד – רוב
נגד – מיעוט
סעיף 13ד(א) עם התיקונים אושר.
<אתי בנדלר:>
יש לכם כבר איזה שהיא הצעה ל-13ד(א)(1)? 

<איילת פלדמן:>
כן. במקום ליצור מצב של החשכה אצל ספק התכנים אנחנו מציעים לקבוע סעיף שיאמר כך, 'היה קושי ממשי להשיג רישיון, לפי סעיף קטן (ב), רשאי הגוף המשדר לספק תוכן חלופי לספק התכנים הרשום'. במקרה כזה, אם גוף משדר מסוים לא יצליח להשיג רישיון מול בעלי הזכויות לגבי תוכן ספציפי, אותו תוכן ספציפי יוחלף ואצל ספק התכנים יהיה תוכן שלגביו כן הושג רישיון. 

<אתי בנדלר:>
תקראי שוב, בבקשה. 

<לאה ורון:>
וגם תגידי, בבקשה, על איזה סעיף את מדברת? 

<איילת פלדמן:>
פשוט להוסיף סעיף חדש, במקום לתקן את סעיף קטן 13ד(א)(1), שכבר הוצבע, אנחנו מוסיפים סעיף קטן חדש. 

<נגה רובינשטיין:>
איילת, זה הגוף המשדר מספק את התכנים. 

<אתי בנדלר:>
היה קושי ממשי. 

<איילת פלדמן:>
'היה קושי ממשי להשיג רישיון לפי סעיף קטן (ב), רשאי הגוף המשדר לספק תוכן חלופי לספק התכנים הרשום'. מן הסתם זה צריך להיות שוויוני לכל ספקי התכנים. התוכן החלופי שיסופק יהיה זהה לכל ספקי התכנים שיקבלו את ההסכמה של - - -

<תמיר אפורי:>
זה לא בטוח, אל תיכנסי לזה. אם ספק תכנים אחד לא רוצה לשלם זכויות יוצרים ואחר כן, ואחד יבוא עם הזכויות - - - 

<נגה רובינשטיין:>
את צריכה לצאת מנקודת הנחה שהאינטרס שלנו שהמסך יהיה אחיד, במקרים שזה לא אפשרי אז נעשה את זה, אבל - - - 

<איילת פלדמן:>
'היה קושי ממשי להשיג רישיון לפי סעיף קטן (ב), רשאי הגוף המשדר לספק תוכן חלופי לספק התכנים הרשום'. 

<נגה רובינשטיין:>
אוקיי, בסדר. 

<היו"ר איתן כבל:>
מספיק, די, אני לא נוגע בזה. מי בעד סעיף - - -

<אתי בנדלר:>
הפסקה החדשה שהוצעה עכשיו. 

<היו"ר איתן כבל:>
הפסקה החדשה שהוצעה עכשיו ואתם יודעים איפה לשים אותה. 

<אתי בנדלר:>
אנחנו נחפש את המקום. 

<היו"ר איתן כבל:>
מי בעד? תודה. אושר. 

הצבעה 

בעד – רוב
נגד – מיעוט
הפסקה אושרה.
<היו"ר איתן כבל:>
הלאה. 

<אביטל סומפולינסקי:>
יש גם את פסקה (5), 13ד(א), פסקה (5). גם שם צריך להתאים את זה ל-13ג. 

<חגית ברוק:>
אני חושבת שהצביעו על זה. 

<אתי בנדלר:>
לא, על (4). 

<חגית ברוק:>
אז אני אנסה להקריא את זה בהתאמה לנוסח, אני מניחה שהוועדה תרצה - - - 

<איילת פלדמן:>
על אותו עיקרון, לא להקריא, נתאים, את אותן התאמות שעשינו - - -

<היו"ר איתן כבל:>
אחר כך נעשה את ההתאמות, בואי תקריאי קודם. 

<חגית ברוק:>
'ספק התכנים הרשום ינקוט אמצעים טכנולוגיים נאותים ומתקדמים למניעת משיכת השידורים - - -

<היו"ר איתן כבל:>
היא הקריאה את זה. 

<חגית ברוק:>
הקראתי. 

<היו"ר איתן כבל:>
לא אמרתי שהצביעו, אבל הקראת. כי ה'ינקוט' מחוק והיא אמרה ש'בטעות מחקנו את הינקוט'. אני מקשיב לכם ועוד איך. 

<אתי בנדלר:>
אתה מצביע על פסקה (5)? 

<היו"ר איתן כבל:>
כן, מי בעד? ירים את ידו, בהתאמות, בוודאי, הכול עכשיו בהתאמות. תודה. אושר. 

הצבעה 

בעד – רוב
נגד – מיעוט
פסקה 13ד(א)(5) אושרה.
<היו"ר איתן כבל:>
בבקשה. גם (ד) אתם רוצים שנעלה שוב להצבעה עם ההתאמות? 

<אתי בנדלר:>
זו רק התאמה של נוסח. 

<היו"ר איתן כבל:>
אוקיי, (ד), התאמה של נוסח. הלאה. מה עוד נשאר לנו? 

<חגית ברוק:>
סעיף 13ה הצבענו. הדבר הבא - - -

<אתי בנדלר:>
מה עם 13ד(ג)? 

<איילת פלדמן:>
זה הוועדה אישרה. 

<היו"ר איתן כבל:>
אישרנו, כן. סיימנו את 13ד? 

<חגית ברוק:>
כן. 

<היו"ר איתן כבל:>
ובא לציון גואל. סיימנו את הפנים של הלחם הלא אפוי.

<איילת נחמיאס ורבין (המחנה הציוני):>
לא בטוח.

<קריאה:>
עכשיו אפוי.

<היו"ר איתן כבל:>
בוא נגיד את זה ככה, עכשיו זה נראה הרבה יותר טוב, עוד יש לטעום מזה. 

<שרון מלכיאל:>
למען האמת זה לא משנה כי סעיף 18 הורס הכול. סעיף 18 אומר שבחמש השנים הקרובות שידורי עידן פלוס יעלו כסף למפעילים חדשים לפי המחירים שנהגו בשוק עד היום, אז לא קרה כלום. 

<היו"ר איתן כבל:>
חמש שנים, אתה יודע מה זה? 

<שרון מלכיאל:>
חמש שנים זה אלפי ימים. 

<היו"ר איתן כבל:>
אוקיי, מה עכשיו? 

<חגית ברוק:>
אני חושבת שבהוראת המעבר נשאר משהו קטן. בהוראת המעבר - - -

<אתי בנדלר:>
את מדברת על סעיף 18? 

<חגית ברוק:>
נכון, סעיף 18. להבנתי אתמול הוועדה הצביעה, למעט פסקה (3). 

<אביטל סומפולינסקי:>
בפסקה (א) אמרתם שאתם תכתבו בעניין החוזים הקיימים גם מול הגורם המפעיל, ולגבי פסקה - - - 

<קריאה:>
לא שומעים. 

<אביטל סומפולינסקי:>
בהוראת המעבר סעיף קטן (א) אושר, אבל הממשלה התבקשה לשקול האם הם רוצים להרחיב את ההסכם לחוזים הקיימים גם על הגורם המפעיל. 

<איילת פלדמן:>
כן, אבל מאחר שלא דנו בגורם המפעיל עדיין אז זה תלוי ב - - - 

<אביטל סומפולינסקי:>
ו-(ג)(3) לא אושר. 

<חגית ברוק:>
נכון, (ג)(3) לא אושר בגלל העניין של אמצעים משמעותיים וגם כאן הצענו את הנוסח החלופי של אמצעים טכנולוגיים נאותים ומתקדמים, אז אנחנו מציעים להצביע על הנוסח הזה. 
<לאה ורון:>
תגידו עוד פעם על מה מצביעים. 

<חגית ברוק:>
הוראת המעבר, זה סעיף 18, סעיף קטן (ג), פסקה (3), שלא אושרה אתמול. 

<איילת פלדמן:>
ולהוסיף את ההגדרה 'אמצעים טכנולוגיים' בסעיף קטן (5). 

<חגית ברוק:>
זה גם טכני, זה ביחד. 

<קריאה:>
איילת, זה אותו חוק, זה - - -

<איילת פלדמן:>
זה לא, זה הוראת המעבר של חוק ההסדרים, היא מחוץ לחוק הפצת שידורים. 

<חגית ברוק:>
סעיף 18(ג), פסקה (3), אמצעים טכנולוגיים נאותים ומתקדמים וזה תיקון טכני לפסקה (5) שכן הוצבעה, שאנחנו צריכים להגדיר גם אמצעים טכנולוגיים.

<אתי בנדלר:>
זה הוספה. 

<היו"ר איתן כבל:>
אז אפשר להצביע. 

<אתי בנדלר:>
אפשר להצבע.

<היו"ר איתן כבל:>
תודה. אני מעלה להצבעה. מי בעד? ירים את ידו. תודה, אושר. 

הצבעה 

בעד – רוב
נגד – מיעוט
פסקה 18(ג)(3) אושרה.
<היו"ר איתן כבל:>
עוד משהו? אפשר את ההסדרה גם? 

<חגית ברוק:>
הדבר שלא הוצבע אתמול זה היה התיקונים העקיפים. 

<אתי בנדלר:>
סעיף תחילה? אין צורך. 

<חגית ברוק:>
אני לא חושבת שיש פה סעיף תחילה. אין אצלנו. 

<אתי בנדלר:>
אז יש בכל זאת נושא אחד שאני מבקשת סעיף תחילה לגביו, אדוני, וזה בקשר לסעיפים של העיצומים הכספיים. להזכירכם, העיצומים הכספיים, בסעיפים הרלוונטיים כלול גם סעיף והשר מוסמך לקבוע תקנות באישור ועדת הכלכלה לעניין ההפחתה בסכום העיצומים הכספיים. אני לא זוכרת כרגע איזה סעיף זה. 
<קריאה:>
13כ'.

<אתי בנדלר:>
13כ, תודה רבה. אני מבקשת שהסעיפים של העיצומים הכספיים לא ייכנסו לתוקף בטרם נקבעו תקנות הפחתה. אנחנו מדברים על סעיף שעניינו סכומים מופחתים. בסעיף קטן (ב), 'השר, בהסכמת שר המשפטים', אנחנו אפילו לא ביקשנו כאן באישור ועדת - - -

<דודו קובסניאנו:>
אבל, אתי, מה שיקרה, ייווצר מצב שהמועצה אמורה לפקח, השרים לא מתקינים תקנות ואין אכיפה. 

<אתי בנדלר:>
זה באמת מצב מאוד מאוד מביך לכן אנחנו מאוד מקווים שהשרים יזדרזו להביא לוועדת הכלכלה נוסח תקנות. לא יעלה על הדעת שהסכומים יהיו הסכומים הקבועים בתקנות בלא שתהיה אפשרות להפחית מהם גם אם ברור לכולם שמתקיימות נסיבות שראוי היה להפחית. 

<דודו קובסניאנו:>
אז תקציבי בזמן, זה התקנות, שלא ייווצר מצב שמישהו פועל - - -

<חגית ברוק:>
אני מסכימה איתך שזה יוצר מצב לא טוב שבו אין סמכויות פיקוח, אבל מצד שני אנחנו מקציבים לעצמנו זמן וממילא - - -

<דודו קובסניאנו:>
הקציבו למועצה הרבה פעמים זמן ואף אחד לא דיבר. אז גם עכשיו, לא יכול להיות שיהיה גוף שפועל ואי אפשר להטיל עליו עיצומים. 

<אתי בנדלר:>
אני מוצאת שיכול להיות כאן קושי עם הקצבת זמן לשר התקשורת במקרה הזה, בהסכמת שר המשפטים. 

<חגית ברוק:>
ובאישור ועדת הכלכלה. 

<אתי בנדלר:>
ובאישור ועדת הכלכלה. אני מקווה שהתקנות כן יידונו בזמן סביר - - -

<דודו קובסניאנו:>
יש לי פתרון, אז בתקופה הזו עד התקנת התקנות יהיה איזה סכום מקסימלי, 100,000 שקל, שמותר להטיל. אי אפשר שמישהו יפעל ואין עליו סנקציות, אז תגבילי את זה ב-100,000 שקלים. 

<אתי בנדלר:>
אני לא יודעת, אנחנו נתחיל עכשיו לדון? הרי יש לנו סכומי בסיס, היו שם המון סעיפים עם הפרות, זה הסכום הבסיסי וזה פעמיים הסכום הבסיסי. 

<היו"ר איתן כבל:>
גברתי, מה שאת, היועצת המשפטית, ממליצה לי אני אקבל. 

<אתי בנדלר:>
אני מבקשת, אם אדוני רוצה לקצוב זמן לשרים להעביר תקנות ראשונות לוועדת הכלכלה, בבקשה. בכל מקרה, כמו בכל החוקים האחרים שאנחנו טיפלנו בהם, סעיפי עיצומים כספיים לא נכנסים לתוקף לפני שיש תקנות הפחתה. 

<דודו קובסניאנו:>
אז המועצה לא תאכוף את ההוראות. 

<היו"ר איתן כבל:>
ברשותכם, אנחנו קיימנו דיון בעבר, אני לא זוכר באיזה עניין, אני חושב שזה היה בעניין נתוני אשראי. 

<אתי בנדלר:>
ויש רשימה ארוכה של חוקים, נדמה לי שאת מחזיקה לפנייך - - -

<היו"ר איתן כבל:>
כן, ואז אני זוכר ש - - -

<חגית ברוק:>
יש את זה בחוק התקשורת ואנחנו לא - - - 

<הרן לבאות:>
והביאו לכם? כמה זמן זה לקח? 

<אתי בנדלר:>
תקנות ההפחתה לא לקחו הרבה זמן, מה שעל שולחן הוועדה לא קשור לתקנות הפחתה. זה הפרות נוספות, אם אינני טועה.
<היו"ר איתן כבל:>
חברים יקרים, מה שהולך לשרים גם לא מגיע יותר מהשרים. 

<הרן לבאות:>
לא, אבל ייווצר לך ואקום, כי אתה לא יכול להטיל שום סנקציה. 

<אתי בנדלר:>
הרן, אני רק רוצה לומר לך שכשהוועדה מאשרת סכומי עיצומים כספיים היא לוקחת בחשבון שניתן יהיה להפחית אותם סכומים בהתקיים נסיבות שיפורטו בתקנות. אני לא בטוחה שהוועדה הייתה מאשרת את הסכומים כפי שהם נקבעו אם היא הייתה יודעת שלא יהיו תקנות הפחתה. בכל החוקים. אני יכולה להצהיר כאן לפרוטוקול שבכל החוקים, לפחות בשתי הכנסות האחרונות, שאני טיפלתי בהם, שהיו שם עיצומים כספיים, בכולם התחילה של סעיפי העיצומים הכספיים נדחתה עד להתקנת תקנות הפחתה. 

<איתמר חרמון:>
פה הסכומים הם יחסית, ממה שקיים, הם סכומים מאוד נמוכים של עיצומים, באופן יחסי. 

<היו"ר איתן כבל:>
סליחה, גברתי, אני מעמיד להצבעה בנוסח שאת מציגה. אני עשיתי את זה גם בחוק נתוני אשראי, בדיוק את אותו דבר. היה אותו שיח ואני גם אז נדרשתי להכריע והכרעתי כפי שאני מכריע גם היום. 

<דודו קובסניאנו:>
אז רק לפני הצבעה, שהמועצה לא תוכל ולא תאכוף את ההוראות. שיהיה ברור. אני מאוד אוהב להטיל עיצומים, אבל נבצר ממנו. 

<היו"ר איתן כבל:>
אתה רוצה להגיד את זה עוד פעם? 

<דודו קובסניאנו:>
לא. 

<אתי בנדלר:>
דודו, אני מסכימה איתך שזה מצב מאוד לא ראוי, אבל גם המצב השני מאוד לא ראוי ובין שני המצבים הלא ראויים היושב ראש החליט מה הוא חושב ש - - -

<דודו קובסניאנו:>
הבאתי שני פתרונות, כבוד היושב ראש. אתה תמיד בא בטענות שאני רק - - -

<היו"ר איתן כבל:>
עד שהבאת שני פתרונות אני לא מקבל את שניהם. 

<דודו קובסניאנו:>
אני אנסה פעם שלישית. 

<היו"ר איתן כבל:>
אז, גברתי, תעלי להצבעה, בבקשה. 

<אתי בנדלר:>
אין לי את הנוסח המדויק, כמובן, אבל יש שתי אפשרויות - - - 

<הרן לבאות:>
אי אפשר להתלות את הסכום שנקבע בעיצום? 

<היו"ר איתן כבל:>
אני לא אוהב עיצומים - - -

<הרן לבאות:>
לא, רגע, יש לי פתרון. אדוני היושב ראש, יש לי פתרון. האם אי אפשר להתלות את הגבייה של הסכום שנקבע בעיצום עד שיעברו תקנות ההפחתה? זאת אומרת יהיה כל ההליך ובסוף אחרי זה יהיה - - -

<אתי בנדלר:>
תקנות ההפחתה משליכות על - - - 
<הרן לבאות:>
אני מבין, אני מכיר, יש לנו את זה בחוק העיקרי, אני מכיר את התהליך, עובר אותו לא מעט. זכויות יוצרים, זה כאילו מצחיק, שלא נוכל לעשות כלום. 

<היו"ר איתן כבל:>
חברים, אני אומר לכם את הדבר הבא, כל פעם שאנחנו מוצאים את עצמנו שהממשלה מתרשלת בעבודתה אנחנו מטילים את העניינים על גורמים אחרים. 

<אתי בנדלר:>
אני רוצה לומר, בחוק נתוני אשראי, הסעיף שנקבע בעניין הזה זה שעל אף האמור בסעיף כך וכך לא הותקנו תקנות לפי סעיף 97, לא משנה, תידחה תחילתו של פרק י"א עד למועד התקנתן. לעומת זאת בחוק להסדרת פעילות חברות דירוג אשראי, שגם נדון בוועדת הכלכלה - - - 

<איתמר חרמון:>
מה גובה העיצומים בכל חוק כזה? תגידי מה גובה העיצומים, כי אם זה מיליון - - -

<אתי בנדלר:>
אני ממש לא עשיתי סקירה של הסכומים, אני ממש לא זוכרת - - -

<היו"ר איתן כבל:>
אבל זה לא מעט. 

<איתמר חרמון:>
לא, אז יש הבדל, אם זה מיליון לעומת פה שזה רק 100,000 שקל, זה אולי לא להשוות תפוחים ל - - - 

<קריאה:>
לקלמנטינות. 
<אתי בנדלר:>
בחוק להסדרת פעילות חברות דירוג אשראי, כמו גם בחוק קידום התחרות בענף המזון הסעיף הוא, בשינויים המחויבים, כדלקמן, 'תחילתו של פרק כך וכך ביום התחילה', שם הייתה תחילה נדחית, 'ובלבד שעד לאותו מועד הותקנו תקנות לפי סעיף', הסעיף של הסכומים המופחתים, 'לא הותקנו תקנות כאמור עד לאותו מועד ידחה השר בצו באישור ועדת הכלכלה של הכנסת את מועד תחילתו של הפרק בתקופה שלא תעלה על שישה חודשים נוספים בכל פעם'. 

המנגנון הזה, שלכאורה הוא מנגנון מסורבל, מחייב את השר, אם לא הותקנו תקנות, לפנות כל פעם לוועדת הכלכלה, לבקש את דחיית הפרק וזה משמש איזה שהוא כלי להניע אותו להכין את התקנות האלה. אז אם אדוני רוצה, הוא יכול לקבוע את התחילה של הסעיפים האלה נניח בעוד שישה חודשים, ובלבד שעד לאותו מועד יותקנו תקנות הפחתה. לא הותקנו, ידחה בתקופה שלא תעלה כל פעם על שישה חודשים נוספים, באישור ועדת הכלכלה. האם אדוני מקבל את ההצעה? ההצעה הזאת נוחה לכם יותר? 
<היו"ר איתן כבל:>
אני מקבל את ההצעה, כן. היא יותר טובה. 

<חגית ברוק:>
שיגיעו לוועדת הכלכלה לאשר את הסכום? 

<אתי בנדלר:>
לא, התחילה של הסעיפים האלה תהיה בעוד שישה חודשים ובלבד שעד לאותו מועד הותקנו התקנות לפי הסעיף של תקנות המסמיך להתקין את תקנות ההפחתה. לא הותקנו תקנות עד לאותו מועד ידחה השר בצו, באישור ועדת הכלכלה של הכנסת, את מועד התחילה בתקופה שלא תעלה על שישה חודשים נוספים כל פעם. 
<חגית ברוק:>
אני לא בטוחה שהבנתי מה זה נותן לשר? אתי, יכול להיות שפספסתי. 

<קריאה:>
זה עובד הפוך, זה לא עובד לטובת השר, זה עובד לרעת השר. 

<אתי בנדלר:>
השר יידע שאם הוא לא מתקין תקנות אז הוא יצטרך לבוא לוועדת הכלכלה ולבקש דחייה של אותם סעיפים. 

<קריאה:>
אתי, אם היה לנו שר שהיה יושב פה עכשיו הוא היה משתולל. 

<חגית ברוק:>
לא, אני חושבת שזה אפילו פחות עדיף. אני לא בטוחה שזה טוב יותר. אולי עדיף שיהיה לו את הדחיפות להתקין תקנות בשביל שתהיה לו את הסמכות. 

<אתי בנדלר:>
מה שאתם מעדיפים. 

<חגית ברוק:>
אני מעדיפה כבר את הנוסח הראשון. 

<היו"ר איתן כבל:>
אני מעדיף את הנוסח הראשוני, עם כל הבעייתיות שבו. אי אפשר שאם יש בלגן שאתם תעלו את זה בפניו, מצדי שיהיה בית משפט, בג"צים, שמג"צים, תלונות, אי אפשר שאנחנו כל הזמן נרדוף אחרי הממשלה ונגיד - - - זה מטורף, כל השיח הזה, אם השרים ואם השרים ואם לא יגיעו ואם לא, אני לא יכול את זה יותר. אני מתנצל. 
<דודו קובסניאנו:>
רק שנוצר מצב שיש מועצה שהיא לא קשורה לשר. היא יכולה לפנות, זה בסדר. 

<היו"ר איתן כבל:>
דעתך נשמעה ולא התקבלה. גברתי, אמרתי, הנוסח - - -

<אתי בנדלר:>
הנוסח שאומר דחייה עד להתקנת תקנות? 

<חגית ברוק:>
כן. 

<אתי בנדלר:>
או שאתה רוצה לתחום זמן? 

<לאה ורון:>
העיצומים לא ייכנסו לתוקף בטרם - - - 

<חגית ברוק:>
כן. 

<אתי בנדלר:>
אנחנו נחלק את זה כמובן, יש שני סוגי עיצומים. 

<היו"ר איתן כבל:>
ואז תקום צעקה, הם יתחילו ותקום צעקה והשר יצטרך להזיז את ה - - - בסוף מה זה שר? בסוף זה הלשכה המשפטית שלו. כל הזמן אומרים שר שר שר שר, בסוף השר בא ואומר לו 'תחתום'. בחייכם. השר, השר, כל הזמן, השר אומר 'עזבו אותי מהתקנות האלה'. 

<איילת נחמיאס ורבין (המחנה הציוני):>
ואז יש 100 חוקים שמחכים לתקנות. 

<היו"ר איתן כבל:>
בסוף יש לשכות משפטיות, בכל אחד מהמשרדים, אלה שמנסחים לנו עכשיו חוקים. 

<איילת נחמיאס ורבין (המחנה הציוני):>
100, אפילו יותר. 

<היו"ר איתן כבל:>
אני יכול להצביע? תודה רבה. אני מצביע על פי הנוסח שהצגתם. מי בעד? ירים את ידו. תודה, אושר. 

הצבעה 

בעד – רוב
נגד – מיעוט
סעיף 13כ אושר.
<היו"ר איתן כבל:>
הלאה. שני התיקונים העקיפים, גברתי, 26-27. אני מעלה את הבקשה לדיון מחדש, מי בעד? ירים את ידו. תודה, אושר. 

הצבעה 

בעד – רוב
נגד – מיעוט
דיון מחדש סעיפים 26-27 אושר.
<אביטל סומפולינסקי:>
סעיף 26 זה תיקון חוק הגבלת הפרסומת והשיווק של משקאות אלכוהוליים. הסעיף מדבר על משדר שמוגבל בתשדירי פרסומת למשקה. הצעת החוק כללה רק להוסיף את ההגדרה של בעל רישיון כללי ואנחנו מציעים להוסיף גם את משדר הערוץ הנושאי, שגם הוא לא יוכל לשדר פרסומות - - -

<איילת נחמיאס ורבין (המחנה הציוני):>
את מה שנקרא הערוצים הייעודיים? 

<אביטל סומפולינסקי:>
כן. 

<היו"ר איתן כבל:>
מי בעד? ירים את ידו. תודה, אושר. 

הצבעה 

בעד – רוב
נגד – מיעוט
סעיף 26 אושר.
<אביטל סומפולינסקי:>
סעיף 27 מדבר על תיקון החוק לקידום התחרות וצמצום הריכוזיות, על מה הם תחומי פעילות בתחום התקשורת שוועדת הריכוזיות יכולה לשקול לגביהם שיקולים והצעת החוק כללה את המינוי של הגורם המפעיל ולאחר שהיה לנו דין ודברים עם הממשלה סברנו שיש מקום להוסיף גם את שלב ההיתר, גם את שלב המינוי וגם את שלב הרישיון הכללי לשידורים כדי שאפשר יהיה לתת את התנאים באופן רוחבי בכל אחד מהפעולות האלה. 

<אלידור בליטנר:>
אם אפשר רק להוסיף, זה באמת כדי לאפשר להכניס, גם בתנאי ההיתר וגם בתנאי הרישיון, תנאים שעניינם צמצום הריכוזיות. חשוב להדגיש שהשאיפה היא ככל הניתן להגיע לוועדת הריכוזיות פעם אחת על כל המעשים הרגולטוריים ככל הניתן. 
<היו"ר איתן כבל:>
תודה. מי בעד 27 עם התוספות? ירים את ידו. תודה. אושר. 

הצבעה 

בעד – רוב
נגד – מיעוט
סעיף 27 אושר.
<לאה ורון:>
חבר הכנסת רוברט אילטוב ביקש בקשות לדיון מחדש, בסעיף 18(6) עד 13ב, 13ד(א)(1) עד (3), (ב), (ג) ו-(ד), סעיף 19 בעניין הוראות המעבר, (א), (ב), (ג)(1) עד (2) ו-(4) עד (5) ובסעיף 28 מ-(2) עד (5). 

<אתי בנדלר:>
אלה כל הסעיפים שאושרו אתמול. 

<איילת נחמיאס ורבין (המחנה הציוני):>
אני יודעת מה אושר אתמול ואני נשבעת לך, אני אומרת לך באמת, אני פשוט לא רוצה לעשות לו התקף לב. 

<היו"ר איתן כבל:>
מי בעד? מי נגד? תודה. הבקשות לא אושרו. 

הצבעה 

בעד – רוב
נגד – מיעוט
הבקשות לדיון מחדש לא אושרו.
<איילת נחמיאס ורבין (המחנה הציוני):>
הוא יכול עכשיו לעשות רביזיה על זה שהבקשות לא אושרו? 

<הרן לבאות:>
לא. 

<קריאה:>
מה עם 13ג? 

<היו"ר איתן כבל:>
אתה מעלה 13ג? 

<קריאה:>
נבקש עד יום ראשון לקבל החלטה, ברשותך. 

<(הישיבה נפסקה בשעה 20:40 ונתחדשה בשעה 21:00.)>
<היו"ר איתן כבל:>
חברים, אני רוצה לומר את זה כך ואני אומר את זה לאנשי המקצוע במשרדי הממשלה. יש גבול גם כמה אני יכול למתוח את עצמי ואת העבודה של הצוות שלנו. אנחנו צריכים נוסח, בכל הכבוד, היועצת המשפטית, משתדלים לעבוד פה בצורה מסודרת, זה לא חאפ לאפ. בשבוע שעבר היה איתי חבר הכנסת דוד ביטן, סירבתי להעביר משהו שאני תומך בו, שאני חלק ממנו, כי הנוסח לא היה מסודר. אותו דבר כאן. נשארו לנו כאן שלוש נקודות, אם אני לא אקבל נוסח מסודר אני הולך למליאה, אני אנעל את הישיבה וזהו. 

<דוד ביטן (הליכוד):>
לא, צריך לגמור. 

<היו"ר איתן כבל:>
לא, גם היועצת המשפטית צריכה לראות את החומר, היא פעם ראשונה רואה את זה. 

<אתי בנדלר:>
הראו לי עכשיו, משפט אחד כבר ראיתי שזה לא נכון, לדעתי. 

<היו"ר איתן כבל:>
גברתי, את לא נזקקת ל - - - אני עושה את העבודה לא רע. 

<איילת נחמיאס ורבין (המחנה הציוני):>
לא רע, אבל לא טוב. 

<קריאה:>
אתם אותה מפלגה? 

<איילת נחמיאס ורבין (המחנה הציוני):>
אני עובד קבלן שלו, על מה אתה מדבר? 

<היו"ר איתן כבל:>
מה שאני מנסה לומר לכם, אני פה באמת, זה לא עניין שעכשיו אני עושה חנופה לאתי - - -

<אתי בנדלר:>
אפשר, לא נורא. 

<לאה ורון:>
ממילא אין לך נוסח ואין לך במה לדון. 

<היו"ר איתן כבל:>
לא, העניין הוא כזה, אתי, השיטה היא שאני אומר לך כל פעם את המשפט, אבל אני מתחנף. מה שאני אומר, ברצינות עכשיו, יש כאן שלוש נקודות מאוד מאוד חשובות, הכול מתנקז בשלוש הנקודות האלה. יש לנו דמי הפצה, רשת, קשת, 10, יש לנו את דמי ההפצה ערוצים ייעודיים, יש לנו הארכה 9 פלוס ערוצים ייעודיים. אלה שלוש הנקודות המונחות כאן לפתחנו ואני צריך לראות את זה בניסוח. גם בשבילנו וגם מי שינסה לתקוף את זה, אני צריך לעשות את זה בצורה מסודרת, לא בערך, ככה עם האצבע לראות מאיפה הרוח. 

<אתי בנדלר:>
אני רוצה לומר משהו. היום החוק קובע נוסחה לחישוב דמי ההפצה שמתחלקים בין כלל הגופים המופצים, שאלה בעצם חמישה גופים ציבוריים - - - 
<אסף וסרצוג:>
ארבעה ציבוריים. 

<אתי בנדלר:>
רשות השידור שניים, טח"י אחד וערוץ 99. אז יש לנו ארבעה ערוצים ציבוריים ועוד 2 ו-10. היום כולם, למיטב ידיעתי, משלמים אותו סכום משום שכולם ממלאים מרבב אחד באופן מלא ומפצים בטכנולוגיית SD. ברגע שפותחים מרבב נוסף הנוסחה כבר משתנה, כי יש מקום פנוי על המרבב הזה ויש נוסחה איך מחשבים מי משלם עבור הקיבולת הפנויה. אם עוברים לטכנולוגיית HD שוב זה משפיע על דמי ההפצה. מה שקורה כרגע, מביאים נוסחה שתחול כבר עכשיו כנראה, מתחילת החוק, עד שייבחר, אם ייבחר, גורם מפעיל פרטי, ומשנים את הנוסחה. אני לא יודעת איך, אני לא יודעת על חשבון מי, האם זה רק על חשבון האוצר, ההנחות שעושים, או שזה ישפיע על דמי ההפצה שמשלמים גורמים אחרים? אני לא יודעת אם לקחו בחשבון, למשל, את האפשרות בנוסחה, שלא ראיתי אותה עדיין, של מעבר לטכנולוגיית HD, שמייקרת מאוד את דמי ההפצה ואם מקפיאים להם את זה או אפילו מפחיתים זה יכול להיות על חשבון גופים ציבוריים אחרים. 
אנחנו לא הזמנו, למשל, את מנכ"ל הכנסת כי זה ישפיע גם על דמי הפצה של הכנסת. אבל נשים כרגע את ערוץ הכנסת בצד, אני מדברת על רשות השידור. מאיפה רשות השידור תיקח את הכספים לדמי ההפצה הגבוהים יותר שיושתו עליה כתוצאה מהחוק? האוצר לוקח את זה גם על עצמו? אני לא יודעת, אני צריכה לקרוא את מה שכותבים. 

<דוד ביטן (הליכוד):>
לא, אבל רשות השידור בפועל מקבלת את ההפרשים מהאוצר. 

<אתי בנדלר:>
לא, לא ברור. 

<דוד ביטן (הליכוד):>
מה לא ברור? זה המצב. 

<אתי בנדלר:>
אוקיי, צריכים לקרוא ולראות אם באמת הכול מכוסה. עכשיו אנחנו הולכים עד התקופה עד לבחירת גורם מפעיל פרטי. הוא צריך להציע מדמי הפקה שהוא יגבה, איך זה יתחלק? מבטלים את הנוסחה, כי אומרים שברגע שיש לי גורם מפעיל פרטי הוא יקבע את דמי ההפצה, אבל אנחנו לא יודעים. זה איזה משהו עלום שהוועדה לא דנה בו. איך יחולקו דמי ההפצה בין הגופים המפיצים? 

יש כאן הרבה שאלות כי מדובר כאן בסכומים מאוד גבוהים בסך הכול. אז לדון בזה בלי שיש לנו את ההזדמנות, לא לנו ולא לאף גורם אחר, לראות את הנוסח, לראות את ההצעה ולהבין את המשמעויות שלה? אני לא יודעת לעשות את זה. 

<רועי פולקמן (כולנו):>
אפשר שאלה? דיברנו על זה לפני כמה ימים, על המתווה עד שנכנס הערוצים בתשלום, אז איפה אי הבהירות? 

<היו"ר איתן כבל:>
יש הבדל בין מתווה לבין שאתה כבר כותב את החוק לבין - - -
<רועי פולקמן (כולנו):>
אני הייתי תחת הלך רוח שלפני יומיים השגנו - - -

<היו"ר איתן כבל:>
הלך הרוח שלך, קלטת אותו בצורה לא טובה. 

<רועי פולקמן (כולנו):>
רגע, אבל אני אגיד מה הלך הרוח. 

<היו"ר איתן כבל:>
לא, אל תפתח את זה. 

<רועי פולקמן (כולנו):>
אז מה אתה מציע? איך מתקרבים שיהיה משהו כתוב? 

<היו"ר איתן כבל:>
אני רוצה לקבוע את הדבר הבא. אני אתחיל כך, אני אבקש מהאוצר להעלות בפניי את המתווה שעליו הם ינסחו את המתווה ונלמד את הפרטים, אבל אני רוצה שקודם כל - - -

<אתי בנדלר:>
- - - לחברי הוועדה קודם כל? 

<היו"ר איתן כבל:>
אתי, זה בסדר, אני רק מנסה קודם כל - - - יש הבדל גדול בין דיון כשאין הסכמה על מתווה או כשלא יודעים מה המתווה לבין זה. אני קודם כל רוצה לאשר את העקרונות. מרגע שסיכמתי את העקרונות, אחר כך הם כותבים את הנוסח המדויק ואחר כך כל אחד מאיתנו, יש לו את השאלות שלו, מהשאלה של מה יקרה אם, ששאל ממלא מקום מנכ"ל הרשות השנייה, ועד השאלה שנוגעת לערוץ 1 ועד השאלות האחרות. 

אני רוצה להזכיר שאתמול בערב, כשאני נעלתי את הדיון, אמרתי, וסרצוג, שאני לא מתכוון לעשות חאפ לאפ, אני רוצה סיפור דרך ברור, שאנחנו יודעים ממה תחיה הפלטפורמה הזו ומה קורה כשמפסיקים לשלם, מי ממשיך לשלם, את כל השאלות האלה שמהניסיון שלי שלא כדאי להגיע לרגע ואז להגיד 'אוקיי, נראה מה יהיה'. זה צד אחד. צד שני נוגע לעניין של הערוצים הייעודיים, הארכת תקופת הרישיון של הערוצים הייעודיים, והנושא השלישי זה מתן דמי הפצה לערוצים הייעודיים, הגנת ינוקא. אלה שלוש הנקודות.

מה שאני אומר זה כך, אני אבקש ממך קודם כל להציג בפניי את הסיכומים שלכם שהגעתם אליהם בנושא דמי ההפצה - - -

<דוד ביטן (הליכוד):>
קח בחשבון שברבע לעשר אני צריך להיות במליאה. 

<היו"ר איתן כבל:>
בסדר. 

<איילת נחמיאס ורבין (המחנה הציוני):>
יש לנו חצי שעה. 

<היו"ר איתן כבל:>
אז בוא נעשה את זה מהר. 

<איילת נחמיאס ורבין (המחנה הציוני):>
יש לנו חצי שעה, אנחנו עוד לא ב - - -

<דוד ביטן (הליכוד):>
רק אמרתי לו, מה הלחץ? אמרתי לו, שיידע. 

<היו"ר איתן כבל:>
קיבלתי, בסדר גמור שהצבת לי - - - אני אבקש ממך להציג. דוד, אתה תציג את דמי ההפצה לערוצים הייעודיים, אתם תידרשו לנסח את זה בשפה משפטית, זה יונח בפני החברים ואם לא תהיה ברירה נתכנס מחר, מה אני אעשה? 

<דוד ביטן (הליכוד):>
למה? אחרי ה - - -

<היו"ר איתן כבל:>
אני לא יכול. מצדי אפילו ב - - -

<דוד ביטן (הליכוד):>
מחר אין בעיה, אנחנו פה. 

<היו"ר איתן כבל:>
אז ראשון בבוקר. 

<דוד ביטן (הליכוד):>
לא, בוא נגמור עם זה מחר. 

<היו"ר איתן כבל:>
אני לא יכול, זה לא תלוי - - -

<איילת נחמיאס ורבין (המחנה הציוני):>
יש מחר יום הגליל, חלק מאיתנו התגייסו לטובת המיזם של יושב ראש הכנסת. 

<היו"ר איתן כבל:>
דוד, מהרגע שאני מסיים - - -

<דוד ביטן (הליכוד):>
תשתדל לא יום ראשון, כי ה - - - תשתדל מחר לגמור את הדברים. 

<היו"ר איתן כבל:>
אני לא יכול מחר, נקודה. בבקשה, אסף וסרצוג. 

<אסף וסרצוג:>
כמו שהיושב ראש ציין, המתווה שהצגת אתמול העלה קשיים ו - - -

<דוד ביטן (הליכוד):>
לא נעמוד בלגמור את חוק ההסדרים ככה. 

<אסף וסרצוג:>
ולכן גם באנו בדברים במהלך היום האחרון. אני אציג את המתווה שיש עכשיו ונקודת מחלוקת שעוד קיימת. המתווה מדבר על הפחתה לערוצים 2 ו-10 במיליון וחצי - - -

<דוד ביטן (הליכוד):>
השאר גמרנו? 

<היו"ר איתן כבל:>
תקשיבו, זה חשוב לי שתקשיבו. 

<דוד ביטן (הליכוד):>
את כל שאר הדברים סיימנו? 

<היו"ר איתן כבל:>
הכול גמרנו, כן. 

<אסף וסרצוג:>
למיליון וחצי שקלים שיופסקו - - -

<איילת נחמיאס ורבין (המחנה הציוני):>
אסף, אני מתנצלת, תעשה רוורס משפט אחורה. 

<אסף וסרצוג:>
אני אציג את המתווה. המתווה מדבר על כך שדמי ההפצה של ערוצים 2 ו-10 יופחתו למיליון וחצי שקלים עד אשר הגורם המפעיל הפרטי יעלה ערוץ, לפחות ערוץ אחד שממומן על ידי פרסומות. תיכף אני אדבר על מאיפה המימון ואיך זה משפיע על הערוצים הקיימים. המחלוקת שנותרה קיימת, שהגורם המפעיל הפרטי יעלה ערוץ אחד נוסף שממומן על ידי פרסומות. המחלוקת שיש כרגע בינינו לבין הערוצים היא החל ממתי תחול ההפחתה למיליון וחצי שקלים. גם לפי ההיגיון שהוצג לנו אנחנו חושבים שהערוצים צריכים להמשיך לשלם את המחיר המלא עד שתהיה הפרטה, כי אחרת למעשה אין שינוי במצב הקיים והערוצים כמובן דורשים, הם יוכלו גם להציג את זה בעצמם, שההפחתה תהיה החל ממועד כניסת החוק לתוקף, כלומר החל מה-1.1. 
לגבי אופן המימון. אופן המימון משתלם על ידי אוצר המדינה. פה גם צריך להגיד שייתכן מצב שבאורח פלא תהיה הפחתה בעלויות ההפעלה על ידי הרשות, זה יכול לקרות מסיבות מסוימות, ולכן גם צריך להשאיר מרווח. יכול להיות מצב שאופן ההפעלה יתייעל בצורה מסוימת כך שלא יהיה צורך לשלם הפרשים, אבל במידת הצורך ההפרשים בגין מה שהערוצים משלמים היום לבין המיליון וחצי שקלים יושלמו על ידי אוצר המדינה. 

<איילת נחמיאס ורבין (המחנה הציוני):>
המשפט האחרון, אסף. 

<אסף וסרצוג:>
היום הערוצים משלמים כ-3.7 מיליון שקלים, ברגע שזה יופחת למיליון וחצי יש פער. 

<איילת נחמיאס ורבין (המחנה הציוני):>
זה כל השישה 3.7 מיליון שקלים? 

<אסף וסרצוג:>
לא, רק 2 ו-10, כי הסכום שלהם מקובע, שאר הערוצים משלמים קרוב ל-4 מיליון שקלים. למעשה ייווצר פער בין ה-3.7 למיליון וחצי ולכן את הפער הזה, שוב, ככל שיהיה צורך, במידה שלא תהיה איזה שהיא התייעלות פתאומית בהפעלת עידן פלוס, ישלים אוצר המדינה. 

<דוד ביטן (הליכוד):>
אבל זה שונה ממה שדיברנו, כן? 

<אסף וסרצוג:>
ממה שהוצג אתמול על ידי היושב ראש, כן. היושב ראש הציג אתמול בערב והעלה את הקשיים, היו פה קשיים סביב השולחן. 

<היו"ר איתן כבל:>
מי מערוץ 2 רוצה להתייחס? 

<דוד ביטן (הליכוד):>
רגע, אני רוצה להבין, אסף, אתה אומר שנה ראשונה מלא ואחר כך - - -

<אסף וסרצוג:>
לא, אני אומר שעד הפרטה מלא. 

<איילת נחמיאס ורבין (המחנה הציוני):>
ושלוש שנים לא - - -

<דוד ביטן (הליכוד):>
בקיצור, אתה לא משנה להם כלום. 

<אסף וסרצוג:>
למה לא? אחר כך זה יורד למיליון וחצי מההפרטה. 

<איילת נחמיאס ורבין (המחנה הציוני):>
כי יכול להיות שעד שייקבע מפעיל - - -

<דוד ביטן (הליכוד):>
יכול להיות שכל החיים זה לא יהיה. 

<אסף וסרצוג:>
אבל הטיעון של הערוצים היה - - -

<היו"ר איתן כבל:>
חברים, אני לא משחק פה עכשיו, אני באתי להכריע. 

<איילת נחמיאס ורבין (המחנה הציוני):>
בסדר, אנחנו לא מפריעים להכרעה.

<רועי פולקמן (כולנו):>
ולגבי הערוצים הייעודיים? 

<היו"ר איתן כבל:>
לא, תן לי קודם כל לסיים. 

<רועי פולקמן (כולנו):>
בסדר. 

<היו"ר איתן כבל:>
בבקשה, נגה. 

<נגה רובינשטיין:>
אני צריכה שתי דקות סבלנות מזמנכם. הרפורמה הזאת, כל החלק הזה נבנה על בסיס הנכסים, אני לא אגיד על גבם כי זה לא המקרה, אבל על בסיס הנכסים של ערוץ 2 ו-10. מה זאת אומרת? הרי הרעיון הוא לפתוח את שוק הטלוויזיה הרב ערוצית לתחרות ויש שני נכסים מרכזיים, 2 ו-10, שבלעדיהם אי אפשר היה לפתוח את השוק לתחרות ולכן ערוצים 2 ו-10 חויבו להעביר את התוכן שלהם בחינם, בלי שום תמורה, על גבי כל ספק תוכן שירצה אותם. אנחנו הלכנו עם ההסדר הזה, כמו שאתם יודעים, לא התנגדנו להסדר הזה ועכשיו אומרים לנו 'בואו, משנים לכם את כל העולם. אתם חייבים להתאים את עצמכם לעולם החדש שיש בו אינטרנט ולתת את כל התכנים שלכם בחינם כי אתם חסם המעבר ובתור חסם המעבר אתם תהיו האמצעי שלנו לקדם את התחרות בתחום הטלוויזיה הרב ערוצית. הכול ישתנה, אבל בדמי ההפצה שלכם לא נוגעים'. 

ואנחנו שואלים, במהלך כל התקופה, דמי ההפצה שלנו הם דמי הפצה יעילים, אנחנו משלמים תשלום יעיל? למה? כי יש כאן גוף שאנחנו מממנים את הפעילות שלו בלא שאף אחד יכול להגיד לנו, מבחינת הגופים המבקרים, משרד התקשורת, משרד האוצר, שההפצה היא הפצה יעילה. ההבנה שלנו היא שההפצה אינה הפצה יעילה ואנחנו משלמים ומממנים את המערך הזה כבר שנים ארוכות. 

מכיוון שכולם הולכים עכשיו למתווה חדש, במסגרת המתווה החדש הזה אנחנו נפיץ את התכנים שלנו לכל דורש בחינם, אנחנו נביא את ההסכמות של בעלי זכויות היוצרים לתכנים שבכלל יהיו משודרים אצלנו. אנחנו מבקשים שבמסגרת המתווה החדש, שבו אנחנו נהיה מחויבים לעבור על גבי עידן פלוס, בלי שנותנים לנו את האפשרות להפיץ את עצמנו בעצמנו, כי אנחנו יכולים להפיץ את עצמנו בעצמנו, אולי ביעילות גדולה יותר, המדינה מונעת מאיתנו להפיץ את עצמנו. אז אנחנו מבקשים שממחר בבוקר, ואחרי שמימנו את המערך הזה באופן כל כך כבד בעשרות מיליוני שקלים, ממחר בבוקר צריכה להיות הפחתה, ההפחתה הזאת תשקף מערך שהוא מערך יעיל וההפחתה הזאת היא כזאת שאם היא לא תקרה יכול להיות שלעולם גם לא תהיה הפרטה, יכול להיות שאנחנו נצטרך להמשיך לשלם את ה-3.7. הרי זה לא כסף שיוצא מהכיס של האוצר - - -

<רועי פולקמן (כולנו):>
רק לשאול, הנושא שאתם אומרים 'אני לא צריכה בכלל לשלם הפצה', בכלל גם היום - - -
<נגה רובינשטיין:>
לא, אני לא אומרת. 

<רועי פולקמן (כולנו):>
רגע, גם אם לא הייתה הפרטה ולא כלום, 'אני לא צריכה לשלם'. 

<נגה רובינשטיין:>
לא, אני לא אומרת את זה. 

<רועי פולקמן (כולנו):>
זה דיון נפרד. 

<נגה רובינשטיין:>
לא, אני לא אומרת שאני לא צריכה לשלם. 

<רועי פולקמן (כולנו):>
אז מה זה קשור לעניין ההפרטה? מה השתנה בעולם? 

<נגה רובינשטיין:>
אני אסביר לך מה משתנה. אי אפשר לבוא ולהגיד 'תשמעי, הכול משתנה, העולם משתנה, התוכן שלך - - -

<רועי פולקמן (כולנו):>
לא. 

<נגה רובינשטיין:>
לא, תראה, התוכן שלי, שזה הנכס המרכזי ביותר שלי, עכשיו יועבר לכל גורם בחינם, כי העולם השתנה. נכון, כבר יש הרבה פלטפורמות, אבל גם מה שהשתנה זה האופן שבו דמי ההפצה צריכים להיות ממומנים. 

<היו"ר איתן כבל:>
תודה, נגה. ממלא המקום, בבקשה. 

<ניר שויקי:>
מוותר. 

<היו"ר איתן כבל:>
אוקיי, חברות וחברים, תקשיבו, כמו שאני אמרתי לכם, אני הולך להכריע פה. וסרצוג, אני אומר את הדבר הבא, שמעתי את כולם, הראש שלי כבר התפוצץ מכל התהליך הזה, אני מבין את הפנייה של ערוץ 2 וערוץ 10 יחד עם העניין הזה, אני מכריע ככה, שנה ראשונה תהיה סכום מלא, ורק שנה ראשונה. אם לא תוציאו את המכרז אחרי שנה זאת בעיה שלכם, אחרי השנה הראשונה ישלמו מיליון וחצי וזהו. כאן הכרענו, גמרנו, תודה רבה. 

<דוד ביטן (הליכוד):>
זהו? 

<נגה רובינשטיין:>
כן, מה הבעיה להוציא מכרז תוך שנה? 

<אסף וסרצוג:>
1.5 עד שהגורם המפעיל מעלה ערוץ עם פרסומות, בזה אין לנו מחלוקת. 

<דוד ביטן (הליכוד):>
ואם לא תעשו את זה? 

<אסף וסרצוג:>
בזה אין לנו מחלוקת, זה בהסכמה. 

<קריאה:>
אנחנו מדברים על ערוצים נוספים. 

<היו"ר איתן כבל:>
לא מנעתי מכם. אתי, בבקשה. ואחרי זה רשות ותאגיד. 

<אתי בנדלר:>
אני רוצה לוודא שהסכום שהמדינה תשלם עבור דמי ההפצה, ההפרש יהיה בין הסכום המלא ש-2 ו-10 היו צריכות לשלם לולא ההפחתה בהתאם לנוסחה הקיימת היום בחוק לבין 1.5. 

<היו"ר איתן כבל:>
נכון, גברתי. 

<אתי בנדלר:>
וכדי שאם הם יעברו לטכנולוגיית HD, כדי שהם ישתמשו ב - - -

<היו"ר איתן כבל:>
נכון, לכן המדינה, גברתי - - - סליחה, אני לא יכול כל הזמן לבוא בסיפורים אל המדינה שכל הזמן המדינה מספרת לנו את הסיפורים. זה כמו שאמרתי, יבואו השרים. יש רגע שאנחנו לא יכולים כל הזמן לשחק עם עצמנו. המדינה רוצה את הפלטפורמה הזו, כדי לייצר תחרות, יתכבדו - - - הייתה לי מחשבה הרבה יותר קיצונית, כפי שאתם יודעים, אבל אני יודע למצוא את האיזון במקום הזה וזה איזון סביר וזה איזון נכון. המדינה רוצה? תעשה את העבודה, נקודה. 

<דוד ביטן (הליכוד):>
מצאנו את האיזון, אבל שינינו אותו עכשיו. 

<איילת נחמיאס ורבין (המחנה הציוני):>
למה? 

<היו"ר איתן כבל:>
לא משנה. 

<אתי בנדלר:>
ועדיין אין תשובה לנושא של דמי ההפצה על ידי הגורם המפעיל הפרטי. 

<אסף וסרצוג:>
מה זאת אומרת? 

<אתי בנדלר:>
כי לכאורה אין שום אמות מידה, אתם יכולים לאשר לו לקבוע דמי הפצה פי ארבעה ממה שגובה היום הרשות השנייה. 

<אסף וסרצוג:>
הכנסנו אמות מידה, מה זאת אומרת? לבקשת הוועדה, הכנסנו אמות מידה. 

<אתי בנדלר:>
נכון שיש אמות מידה, אבל - - - דמי ההפצה לא יהיו יותר יעילים - - -

<אסף וסרצוג:>
אנחנו לוקחים פה - - - במקרה הזה, ומה שהיושב ראש עכשיו חתך - - -

<אתי בנדלר:>
ואני רוצה לחדד, שהם יהיו שוויוניים, לפי אותן אמות מידה שיש היום בחוק, למרות ש - - - כך וכך צריכים לשלם. 

<אסף וסרצוג:>
צריך גם להבין שהקביעה של היושב ראש עכשיו שמה את האוצר בחשיפה. אם לצורך העניין יהיה מכרז ובאמת מרוב כל הכרסומים לא הצלחנו להביא זוכה, הערוצים נשארים עם מיליון וחצי. עוד פעם אני מזכיר לך, אפשר היום להפריט את המכרז - - - 
<היו"ר איתן כבל:>
 וסרצוג, גמרנו, בבקשה.
<דוד ביטן (הליכוד):>
ביקשנו בישיבה קודמת - - -

<היו"ר איתן כבל:>
אני אתן לו, אחרי זה אני אאפשר לשניכם. בבקשה, דוד. 

<דוד ביטן (הליכוד):>
דיברנו על ארבעה ערוצים ייעודיים, שזה ערוץ 9, 20, 24 ועוד יש איזה שהוא ערוץ ערבי שאני לא זוכר - - -

<איילת נחמיאס ורבין (המחנה הציוני):>
'הלָא'. 

<דוד ביטן (הליכוד):>
שמכיוון שהם צריכים סיוע, שהם יקבלו הגנת ינוקא שנה וחצי. זה מה שסיכמנו גם. 

<רועי פולקמן (כולנו):>
ולאחריה נכנסים למתווה הזה, כלומר לאותו תשלום. 

<דוד ביטן (הליכוד):>
כן, אבל - - -

<איילת נחמיאס ורבין (המחנה הציוני):>
הם ייכנסו בשלב ראשון כהגנת ינוקא ואז משלמים? 

<רועי פולקמן (כולנו):>
ואז 1.5 עד כניסת הערוץ לפרסומות, ל-18 חודש. 

<דוד ביטן (הליכוד):>
זה כבר סיכמנו, תנסחו את זה ונגמור עניין. 

<אתי בנדלר:>
אבל, שוב, על חשבון מי זה יהיה? שזה יהיה על חשבון האוצר, כמו שזה קיים היום. 

<אסף וסרצוג:>
המושג הזה 'על חשבון' הוא פיקציה, למה הוא פיקציה? כי היום - - -

<היו"ר איתן כבל:>
לא, עזוב, למה אתה מסביר? אסף, מה, אתה נהיית - - - סליחה, חברים, בבקשה. 

<אסף וסרצוג:>
אם אפשר לחזור. 

<רועי פולקמן (כולנו):>
לא, רק אמרנו על ארבעת הערוצים הייעודיים, 18 חודש ואז הם נכנסים ל-1.5 עד כניסת - - -

<דוד ביטן (הליכוד):>
אסף, זה לא חדש. אתה נראה לי מופתע כאילו זה חדש. 

<אסף וסרצוג:>
אל"ף, אנחנו אמרנו שאנחנו מתנגדים לייעודיים, אתם אמרתם שנה וחצי - - - בסדר, אבל מה אחרי? 

<רועי פולקמן (כולנו):>
מה אחרי? 

<אסף וסרצוג:>
משלמים את מה שייקבע, דמי ההפצה שייקבעו. 

<רועי פולקמן (כולנו):>
על פי אותו מתווה, משווים את כולם. 

<אסף וסרצוג:>
למי משווים? למי אתה משווה? 

<היו"ר איתן כבל:>
סליחה, אסף. שתוק, שתוק. ככה לא נגיע לשום מקום. אני רוצה, כמו שאני הצגתי את המתווה שאני הצגתי אותו, אני רוצה עכשיו מתווה בדיוק אותו דבר, בלי 'ו', 'אם', 'לא', 'כן', 'מתי'. אני רוצה שזה יהיה דבר דבור על אופניו. בבקשה, דוד, תציג.

<דוד ביטן (הליכוד):>
אמרתי את זה.

<היו"ר איתן כבל:>
תחזור על זה, בבקשה. אסף, תקשיב. 

<דוד ביטן (הליכוד):>
עוד פעם אני חוזר, שארבעת הערוצים הייעודיים יקבלו הגנת ינוקא לשנה וחצי, מכיוון שאנחנו צריכים להכניס אותם פנימה לעידן פלוס, כמו שצריך, והם צריכים סיוע, זה הכול. 

<איילת נחמיאס ורבין (המחנה הציוני):>
מי זה? עוד הפעם. 

<דוד ביטן (הליכוד):>
20, 9, 24 והלא. 

<אתי בנדלר:>
מה המשמעות שהם יקבלו הגנת ינוקא? 

<דוד ביטן (הליכוד):>
הם לא ישלמו דמי הפצה, זה הכול. 

<אתי בנדלר:>
ומי ישלם את דמי ההפצה שהם היו צריכים לשלם? 

<איילת נחמיאס ורבין (המחנה הציוני):>
הם ערוצים שמתפרנסים מפרסומות. 

<קריאה:>
ומה קורה אם אחרי שנה וחצי ה - - -

<איילת נחמיאס ורבין (המחנה הציוני):>
לא, הם גם ערוצים שיש להם פרסומות, דוד. 

<אתי בנדלר:>
חבר כנסת ביטן, במסגרת הנוסחה הקיימת היום, דמי הפצה, נוסחה שלא תחול ברגע שיש מפעיל גורם - - - 

<לאה ורון:>
לא שומעים ואי אפשר ככה לרשום פרוטוקול. אתם מפריעים. 

<אבי בר:>
זה נראה לך הגיוני? 

<אסף וסרצוג:>
זה ערוץ פרטי. 

<אבי בר:>
וערוץ 2 ו-10 הם לא ערוצים פרטיים? 

<אסף וסרצוג:>
2 ו-10, מכריחים אותם להעלות 

<היו"ר איתן כבל:>
אסף, דוד, סליחה. אבי, אני לא ממליץ לך - - -

<רועי פולקמן (כולנו):>
מה הפער? 

<אסף וסרצוג:>
אני לא יודע כמה ייקבע במכרז. 

<היו"ר איתן כבל:>
סליחה, אני לא משתגע על זה, אבל, אבי, בחייך, אני סברתי מלכתחילה בכלל שלא צריך לתת כלום וערוץ 2 לא היו צריכים לשלם בזה. אנחנו מכריחים אותם להיכנס לתוך התבנית הזו כדי שהם יהוו את התבנית שעליה כל הפלטפורמה הזאת יושבת. אז אנחנו גם מכריחים וגם רוצים לגבות מהם את המחירים המלאים, ולגורם פרטי? אתה הגעת לדיון ראשון, אני כבר מספיק נתתי את ההרצאה הזו ודנו עליה. 
<אבי בר:>
אין לי בעיה עם ערוץ 2, אבל יכול להיות שהערוצים הקטנים ישלמו יותר מהערוצים הגדולים. 

<אסף וסרצוג:>
לא יהיה מי שיממן את המערך הזה. 

<אבי בר:>
אז אנחנו צריכים לממן ולא 2 ו-10? 

<אסף וסרצוג:>
אתם בבחירה, 2 ו-10, כופים עליהם ובסוף יבוא גורם - - -

<אבי בר:>
כופים עליהם, אבל - - -

<אסף וסרצוג:>
אין מערך, אין. אם זה ככה אז אין מערך. 

<אבי בר:>
למה על הגב שלנו? 

<היו"ר איתן כבל:>
חברים יקרים, סליחה, אני מודיע לכם, אני הולך להצביע עכשיו כי, דוד, אנחנו צריכים לעלות להצביע, אם אתם לא יודעים להגיע להסכמה אני לא מעביר את החוק. תודה רבה, שלום לכם, הישיבה נעולה. 

<(הישיבה נפסקה בשעה 21:30 ונתחדשה בשעה 22:15.)>
<היו"ר איתן כבל:>
אני מחדש את הישיבה. אנחנו נתחיל את הישיבה עם הצגת ההצעה של חבר הכנסת אילטוב, אני רוצה להזכיר, חבר הכנסת אילטוב ביקש להאריך את הזיכיון של ערוץ 9 והערוצים הייעודיים בשנה. 

<רוברט אילטוב (ישראל ביתנו):>
לא ערוץ 9 והייעודיים. 

<היו"ר איתן כבל:>
הערוצים הייעודיים. אני מתנצל, בסוף, אתה יודע. אני טענתי טענה של נושא חדש, היה דיון בוועדת הכנסת, ועדת הכנסת אישרה את העובדה שאפשר להמשיך את הדיון, שמבחינתה זה לא נושא חדש וניתנת האפשרות לחבר הכנסת אילטוב להציג את הדברים. בבקשה, חבר הכנסת אילטוב, והכי חשוב שתמקד את העניין הזה על המיוחדות שבבקשה, שיש לה איזה מקטע של מיוחדות. בבקשה. 

<רוברט אילטוב (ישראל ביתנו):>
טוב, בראשית הדברים אני רוצה להודות גם לך שהצגת את הנושא, הנושא חדש, והיה חשוב לציין כי הנושא הזה בסופו של דבר הוא לא נושא חדש מכיוון שמדובר על תיקון של חוק ההסדרים. חוק ההסדרים הוא חוק שבדרך כלל מגיע לכנסת ומחוקקים אותו די מהר ולא תמיד זוכרים את כל הניואנסים הקטנים ולפעמים יש דברים שנופלים בין הכיסאות וזה בדיוק המקרה. כאשר יש על שולחנה של הממשלה מסקנות של ועדת פילבר, שצריכה להגיע לכנסת בצורת חקיקה כזאת או אחרת, הדבר הזה לוקח זמן ויש ערוצים ייעודיים שבתקופה הזאת עלולים להגיע למצב שהרישיון שלהם פג. הרפורמה הזאת עוסקת בהרחבה בכל הסוגיה של הנושאים הקשורים לטלוויזיה ולערוצים הייעודיים ולהכנסתם לפלטפורמה חינמית, לכן לא להאריך את תקופת הרישיון של אותם הערוצים הייעודיים ולהביא אותם למצב שיכול להגיע למצב של חצי שנה עד שנה עד שהחקיקה בסוגיית המלצות פילבר תגיע לקצה פה בכנסת בעצם ייווצר מצב שאותם ערוצים יצטרכו להיסגר. ואין שום הצדקה לאותה חצי שנה או שנה לעשות מכרז מחדש, שיש לו עלויות ויש לו השלכות כספיות. 
לכן ביקשתי להעלות את הבקשה לתיקון עקיף, כפי שנקבע פה בוועדה, ולהציע להאריך את הרישיונות של הערוצים הייעודיים עד ל-31.12.2018. 

<היו"ר איתן כבל:>
תודה, חבר הכנסת אילטוב. התייחסויות. כן, גברתי, שם ותפקיד. 

<שרית הכט:>
שרית הכט, היועצת המשפטית של שידורי קשת, הבעלים של ערוץ 24. לא כל כך ברור לי למה אנחנו מדברים כאן על הארכה של שנה. יש ארבעה ערוצים ייעודיים, ערוץ 9, ערוץ 24, שהם שני ערוצים שהרישיונות שלהם עומדים להסתיים בשנתיים הקרובות ויש את הערוצים 20 והלָא, שהרישיונות שלהם תקפים לעוד הרבה מאוד זמן. ועדת פילבר היא ועדה שנמצאת לגמרי לגמרי על העץ עכשיו, ההמלצות שלה לא הוצאו, אנחנו עוד לא זומנו אפילו לשימוע, או נדמה שנקבעה לנו איזה שהיא פגישה הרחק הרחק באפריל 2017, אז לדבר עכשיו על אימוץ של המלצות ועדת פילבר זה נשמע לי משהו שהוא קצת רחוק. 

לא יודעת למה החליטו כאן שהחקיקה הזאת תסתיים ב-2018, נראה לי שזה ייקח קצת יותר זמן. אני שומעת פה שאימוץ של המלצות בחקיקה לוקח בממוצע שלוש שנים. לא ברור לי התאריך הזה, 31.12.2018, בפועל מה שקורה כאן זה שיש שני ערוצים שהרישיון שלהם תקף עד 2020 ומשהו, ערוץ אחד שהולך לקבל שנה הארכה, וערוץ אחד, 24, שהולך לקבל הארכה של חודשיים. מה יקרה אם ועדת פילבר לא תאומץ בחקיקה לעולם או לא תאומץ בחקיקה עד ה-31.12.2018, אז ערוץ 24 וערוץ 9 ייסגרו? למה 31.12.2018? לא כל כך ברור לי. או שיאריכו את זה עד שיחוקק פילבר ואם יחוקק פילבר אנחנו מוכנים לוותר על ההארכה הזאת או ש - - - אני לא כל כך מבינה את הדבר הזה. 

<קריאה:>
יהיו מכרזים. 

<רוברט אילטוב (ישראל ביתנו):>
אני אתייחס ב-30 שניות. אני הגשתי בקשה להאריך את זה לחמש שנים, הגענו להסכמות כרגע, זה מה שהצלחנו להגיע להסכמות לכן זה התאריך. 

<היו"ר איתן כבל:>
משרד התקשורת, בבקשה. 

<חגית ברוק:>
משרד התקשורת לא מתנגד, אמרתי את זה גם אתמול. אנחנו לא מתנגדים להארכה של שנה, בעיקר לנוכח המלצות ועדת פילבר, שאנחנו צופים שלפחות בשנה הקרובה תהיה איזה שהיא הבנה של אם יש איזה שהוא אימוץ או אין ותחילתם של הליכי חקיקה. אז לנוכח הדברים האלה אנחנו לא מתנגדים להארכה של שנה. 

<היו"ר איתן כבל:>
גברתי היועצת המשפטית.

<אתי בנדלר:>
אני רוצה לומר, אני מקבלת את נקודת המוצא שההארכה המתבקשת היא כדי לבחון במהלך תקופה סבירה אם אכן השר הממונה מאמץ את המלצות ועדת פילבר ואם מתחילים בהליכי חקיקה רציניים בפרק זמן סביר, שאף אם לא יסיימו את הליכי החקיקה לפחות תהיה תמונה יותר ברורה אם הממשלה אימצה את זה, אם הופצה הצעת חוק בעניין הזה, אם החלו הדיונים בקשר לכך ואם באמת באותה הצעת חוק מוצע שלערוצים הייעודיים יינתן רישיון ללא הגבלת זמן, כפי שהדברים הוצגו כאן. לא מדובר במתן הטבה סתם, להבנתי, לא מדובר בכך שגופים שנבחרו במכרז וניתן להם רישיון לתקופה מוגבלת עכשיו מאריכים להם את התקופה כהטבה ללא מכרז, ללא אפשרות של גורמים אחרים להתחרות באותו מכרז, אלא מדובר בהארכה לפרק זמן סביר בהנחה שאכן אם יאומצו המלצות ועדת פילבר והממשלה תלך לכיוון הזה ובאמת לא יהיו באמת מכרזים, אז לתקופה כל כך קצרה זה נראה נימוק שמתקבל על הדעת לפטור אותם מהחובה לצאת עכשיו, בפרק זמן די קרוב, למכרז שיכול להיות שבקרוב יסתבר שהוא יהיה מיותר. לכן לכשעצמי אני חושבת שבקשת ערוץ 24, שמתי תוקף הרישיון שלכם אמור לפקוע, אמרת? 

<שרית הכט:>
בסוף אוקטובר 2018. 

<אתי בנדלר:>
ב-2018. אני חושבת שזו תקופה ארוכה מדי, זה לא ערב של חלוקת מתנות, להבנתי. 

<שרית הכט:>
אבל זה לא נראה לי כמו - - - 
<אתי בנדלר:>
אני אומרת איך אני רואה את הדברים. אני חושבת שזה לא ראוי להאריך מעבר לתקופה הזאת, אני חושבת שתוקף הרישיונות שאמורים לפקוע לפני סוף 2018, עד סוף 2018 זה הרבה מאוד בנסיבות העניין ואין מקום - - -

<שרית הכט:>
אבל יש לך כאן ארבעה ערוצים שלשניים מתוכם יש רישיונות ארוכים, אחד מהם מקבל הארכה. בסופו של דבר יש כאן איזה שהיא אפליה כלפי ערוץ 24 שהיא לא ברורה. אני לא יודעת גם למה עד סוף 2018 נחשב לזמן סביר. הניסיון מראה שזה לא זמן סביר, זמן סביר הוא לפחות שנתיים ולכן אני מבקשת שהוועדה תשקול לפחות להאריך את זה בשנתיים כרגע, מהמועד הזה, כלומר עד 2019. אני חושבת שאין בכלל ספק שפילבר, גם אם הוא יאומץ, כשאנחנו זומנו לשימוע באפריל 2017, לחשוב שזה ייגמר כל הסיפור הזה עד 2018 - - - 

<אתי בנדלר:>
אני רוצה להזכיר שאנחנו נמצאים עכשיו בחודש דצמבר 2016, זאת אומרת שאנחנו מדברים על פרק זמן סביר של שנתיים כדי לדעת איפה עומדים בנושא הזה של מימוש מסקנות ועדת פילבר. לי זה נראה תקופה ארוכה מאוד, אינני יודעת מה עמדת הממשלה בעניין הזה.

<שרית הכט:>
השימוע שלנו באפריל 2017, אפילו שאנחנו בדצמבר 2016. את יודעת, עוד לא - - - השר הממונה אפילו עוד לא פגש אותנו ולא שמע אותנו, עוד לא התחלנו בשימוע. 

<אתי בנדלר:>
מה שאת אומרת אלה נימוקים טובים מדוע לא להאריך בכלל, לא מדוע להאריך יותר. 

<היו"ר איתן כבל:>
חברים, ברשותכם, עד שיגיע דוד ביטן, גברתי, אני רוצה את המתווה שהצגתי לגבי דמי הפצה לערוץ 2. אני רוצה לאשר את הפורמט הזה בהצבעה. 

<אתי בנדלר:>
אדוני, עדיין יש הרבה מאוד שאלות בקשר ל - - -

<היו"ר איתן כבל:>
אני לא אמרתי, רק את העקרונות, יהיה אחר כך הנוסח, אנחנו נפתח את זה ונקיים את הדיון, אני פשוט רוצה שנדע על איזה נתיב אנחנו הולכים. מי בעד המתווה שהצגתי על ערוץ 2? ירים את ידו. תודה. אושר. 

הצבעה

בעד – רוב
נגד – מיעוט
המתווה לערוץ 2 אושר.
<היו"ר איתן כבל:>
בבקשה, תומר. 

<תומר קרני:>
המתווה הזה שאנחנו שומעים עליו הערב לא לגמרי ברור לי. עד היום הייתה איזה שהיא הנחה או החוק קבע שפחות או יותר הערוצים מתחלקים שווה בשווה בדמי ההפצה. 
<אסף וסרצוג:>
זה לא מדויק - - - הערוצים הציבוריים, מה שאומר שהם משלמים יותר - - -

<תומר קרני:>
בסדר, אבל לכל הפחות עבור אותו רוחב פס שמשודר משלמים באופן שוויוני.

<אסף וסרצוג:>
גם לא - - - 
<תומר קרני:>
אז עוד יותר טוב, אתה מחזק אותי יותר, אז עכשיו אתה מגדיל את חוסר השוויון בין הערוצים בשידור. נאמר כאן שהסיבה להפחתה, או אחת הסיבות שהועלו כאן, זה הפצה לא יעילה. אם ההפצה לא יעילה אז היא לא יעילה לכל הערוצים באותה מידה.

<היו"ר איתן כבל:>
תומר, אני רוצה להגיד לך, יובא הנוסח המלא, אני הצבעתי רק על העקרונות. אנחנו נביא את זה ואנחנו נקיים דיון יותר מעמיק בשאלות האלה. אני לא מתכוון להתחמק, היה חשוב קודם כל את העקרונות להעמיד להצבעה. אני אקיים דיון, אני אאפשר לכם ואני אבקש גם את התשובות, השאלות שאתה שואל הן שאלות שאני לא יכול להתעלם מהן. 

אני רק רוצה להעלות להצבעה - - - וסרצוג, תן לי קודם כל להצביע - - - דוד, חבר הכנסת אילטוב הציג את הבקשה שלו לגבי הערוצים הייעודיים, הוא הציג את הסיבה למה, הייתה התייחסות של משרד התקשורת שאמרה שאין לה התנגדות ומבחינתה זה בסדר. נציגת קשת, שהיא בעלת 24, הציגה את עמדתה המתנגדת, היועצת המשפטית של הוועדה - - -

<רוברט אילטוב (ישראל ביתנו):>
לא, היא לא התנגדה, היא רוצה תקופה ארוכה יותר.

<היו"ר איתן כבל:>
לא התנגדה, אתה צודק, זאת הגדרה - - -

<שרית הכט:>
נהפוך הוא. 

<היו"ר איתן כבל:>
אמרתי בסדר, אני מקבל את מה שאמרת, היועצת המשפטית נימקה מדוע אין לתת אורכה מעבר לאשר ניתן, שנה, גם לערוצים אחרים, ואני מבקש להעלות את זה להצבעה. מי בעד ההצעה הזאת? ירים את ידו. תודה. ההצעה אושרה. 
הצבעה 

בעד – רוב
נגד – מיעוט
ההצעה אושרה.

<היו"ר איתן כבל:>
אני אאפשר לך, בבקשה. 

<דוד ביטן (הליכוד):>
מה עשית עם ההפצה? 

<היו"ר איתן כבל:>
אני עוד לא עשיתי, חיכיתי לך, אתה צריך להציג את זה.

<בנימין אשכנזי:>
בני מהלשכה המשפטית, עורך דין בתאגיד השידור הישראלי. אני רק רוצה להבין, בבקשה, אסף, משהו. כשאתה אומר שהמימון, אחרי שתהיה הפחתה, לערוצים המסחריים יבוא מאוצר המדינה למה אנחנו מתכוונים? 

<אסף וסרצוג:>
שהאוצר - - - 

<בנימין אשכנזי:>
זה חלק מתקציב תאגיד השידור הישראלי? 

<אסף וסרצוג:>
לא. 

<בנימין אשכנזי:>
כמה התאגיד ישלם? 

<אסף וסרצוג:>
מה שמשלמת היום רשות השידור. 

<בנימין אשכנזי:>
אוקיי, ולמה הסיבה להבחנה? 

<אסף וסרצוג:>
אלה ערוצים ציבוריים, אלה ערוצים מסחריים. דיברנו מקודם, בחלק הראשון של הוועדה. 

<נגה רובינשטיין:>
הערוצים המסחריים גם משלמים דמי זיכיון, מה שאתם לא משלמים. 

<אסף וסרצוג:>
זאת לא הבחנה. בסופו של דבר אלה ערוצים שהם ערוצים פרטיים, אלה ערוצים ציבוריים, גם הם ממומנים בסופו של דבר מאוצר המדינה בדרך כזו או אחרת. אין סיבה להפחית לערוצים הציבוריים. 

<לאה ורון:>
לא שומעים מה שאתה אומר, אסף. 

<אסף וסרצוג:>
אין סיבה, אני אומר, לבצע את אותה הפחתה לערוצים הציבוריים, יש הבחנה בין הערוצים המסחריים לערוצים הציבוריים בעניין הזה. 

<היו"ר איתן כבל:>
אסף, מה אמרת שמנהלת הוועדה אומרת לי שזה לא על פי המתווה. אני לא האזנתי. 

<אסף וסרצוג:>
לא אמרתי כלום לא על פי המתווה. 

<לאה ורון:>
אז תחזור על מה שאמרת. 

<אסף וסרצוג:>
לא, הוא שאל מה ההבחנה בין הערוצים הציבוריים למסחריים, אני אומר שהערוצים הציבוריים הם ערוצים ציבוריים, ממומנים גם הם מכספי ציבור, הערוצים המסחריים אלה ערוצים פרטיים. הרציונלים שהוועדה מצאה לנכון שבעטיים צריך לבצע הפחתה לערוצים הפרטיים לאורך הזמן וגם במיוחד אחרי שעולה מפעיל פרטי הם הרציונלים - - -

<היו"ר איתן כבל:>
כל העניין, בני, למרות הזווית המיוחדת של הפנים שלך, שעשית עכשיו, קשה לי להתעלם לאורך כל הדרך מהעובדה שמדובר בערוצים שהם ערוצים פרטיים, אני רוצה להזכיר לך שבסוף הפלטפורמה קודם כל נחה עליהם. בכל הכבוד. אתה יודע, בסוף בסוף בסוף בסוף בסוף בסוף בסוף הם הסיבה. אי אפשר, כמה אפשר? 

<בנימין אשכנזי:>
אני מאמין שבעזרת ה' כשנעלה לשידור - - -

<היו"ר איתן כבל:>
בעזרת ה'. 

<בנימין אשכנזי:>
אבל, עזוב, קיבלתי את התשובה, אני מודה לאסף, נתקדם. 

<היו"ר איתן כבל:>
תודה. דוד. שראש הממשלה יחכה לדוד ביטן. בבקשה, דוד. תציג. 

<דוד ביטן (הליכוד):>
מה להציג? הצגתי כבר. 

<היו"ר איתן כבל:>
לא, אני רוצה שעוד פעם תציג ואני רוצה להבין. הצגת הגנת ינוקא - - - 

<לאה ורון:>
לערוצים הייעודיים. 

<דוד ביטן (הליכוד):>
מה נשאר בערוצים ייעודיים, 24, 9, 20 ואיך קוראים לו? 

<היו"ר איתן כבל:>
הלא טי וי. 

<דוד ביטן (הליכוד):>
אני לא מצליח להיזכר בשם, לא משנה. כמו עם הנושא של אמסטרדם שהאשימו אותי, שלא יאשימו אותי בטעות פה או משהו. 
<קריאה:>
אמסטרדמסקי, מה לעשות? 

<דוד ביטן (הליכוד):>
למרוקאים קשה להגיד את השם בצורה הזאת. 

<איילת נחמיאס ורבין (המחנה הציוני):>
אם אני מצליחה גם אתה יכול. 

<היו"ר איתן כבל:>
הדבר הבא שאני צריך לדאוג, שתגיד ספיישל. 

<דוד ביטן (הליכוד):>
אני רק רוצה לומר שסך הכול עשיתי אותו מפורסם, כולם מדברים עליו. 

<קריאה:>
אתה לא צודק. 

<דוד ביטן (הליכוד):>
לא צודק, אז יכול להיות שלא. אני מספר בבדיחות הדעת. 

<היו"ר איתן כבל:>
יאללה, דוד, זרום. 

<דוד ביטן (הליכוד):>
אלה יקבלו הגנת ינוקא שנה וחצי, בשנה וחצי הזאת הם לא ישלמו על מנת שיוכלו להיכנס לתוך העסק הזה, כי אין להם אפשרות אחרת. 

<איילת נחמיאס ורבין (המחנה הציוני):>
בסדר, אבל אני מזכירה לפרוטוקול שהם לא חייבים להיכנס. 

<דוד ביטן (הליכוד):>
כן, הם לא חייבים, אבל איך אמרנו? רוצים שירות לאזרח, אז נעשה אותו כמו שצריך. רוצים אותו כמו שצריך, אז נעשה אותו כמו שצריך. ערוץ 24 וערוץ 9, יש להם הרבה מאוד מרחב עם האנשים שרוצים לראות אותם, למה לא? 

<היו"ר איתן כבל:>
מה קורה אחרי ה - - -

<דוד ביטן (הליכוד):>
מה קורה אחרי שנה וחצי? היה על זה ויכוח. בואו נשמע מה העמדה שלכם. אני לא חשבתי על זה, האמת, כשאמרתי את מה שאמרתי, מה יהיה אחרי ההגנה. 

<איילת נחמיאס ורבין (המחנה הציוני):>
זו הייתה הזדמנות להערה אישית. 

<דוד ביטן (הליכוד):>
גם היועצת המשפטית וגם אתם העליתם איזה שהיא בעיה, בואו נשמע. 

<אסף וסרצוג:>
קודם כל אמרנו את דעתנו לגבי הערוצים הייעודיים, אלה ערוצים שהם פרטיים, מבחירה הם יכולים לעלות על המערך, המערך לא לוקח כסף בגינם ולכן אין הכנסות. במידה שהם עולים על השידור, במידה שזה בחינם, זה ממומן לגמרי מאוצר המדינה, כמו שעכשיו בשנה וחצי שאתם מעוניינים לקבוע. מעבר לכך אנחנו מעוניינים להפריט את המערך, הפרטת המערך, בסופו של דבר צריך לבוא איזה שהוא גורם להפעיל אותו. אני מזכיר שבניגוד להוט וליס, הערוצים הפתוחים שיש היום וגם הערוצים הייעודיים, אם הם יבחרו לעלות על המערך, צריכים להיות מופצים לציבור בחינם, לא ניתן לגבות עליהם כסף, כלומר שמי שמפיץ אותם צריך לדעת לשלם על ההפצה שלהם. אין פה מודל כלכלי אם אנחנו מראש קובעים לו מחיר נמוך והגורם הפרטי יצטרך להשלים אותו, כי לא יהיה לו מאיפה, הוא לא יכול לגבות בעבורם כסף, גם אם הוא היה יכול אני לא יודע כמה הוא היה יכול - - -
<דוד ביטן (הליכוד):>
זה כשיהיה גורם פרטי. בסדר, כשיהיה גורם פרטי שיהיה. שהגורם הפרטי יישב איתם ויראה מה עושים. 

<אסף וסרצוג:>
אז זה בדיוק העניין. 

<דוד ביטן (הליכוד):>
מה עד אז? עד שיהיה גורם פרטי? 

<אסף וסרצוג:>
אחרי השנה וחצי הם צריכים לשלם את המחיר שהם אמורים לשלם היום. דרך אגב, ברגע שייפתח מרבב - - -

<דוד ביטן (הליכוד):>
מה המחיר היום? 

<אסף וסרצוג:>
ברגע שייפתח מרבב שני העלויות אמורות להיות כ-1.8 מיליון שקל. לצורך העניין צריך להיפתח מרבב שני ברגע שהם עולים. 

<אתי בנדלר:>
מה זאת אומרת? העלויות יירדו? 

<אסף וסרצוג:>
כן, מכיוון שהעלויות הקבועות מתחלקות על פני יותר ערוצים כי יש יותר - - - אז לפי הנוסחה זה יוצא שהערוצים שעולים משלמים סכומים יותר מופחתים והקיבולת הפנויה נופלת לפי החוק על הערוצים הציבוריים ולכן זה יוצא שהערוצים, לצורך העניין, שמשלמים על המערך, הערוצים הייעודיים 2 ו-10, הם אמורים לשלם - - - 

<היו"ר איתן כבל:>
דוד, גם ככה אני עושה את זה, אתה יודע, אני נחנק. 

<איילת נחמיאס ורבין (המחנה הציוני):>
אומר כאן מנכ"ל - - - תחייבו אותי, האוצר לא רוצה לחייב אותם, עם כל הכבוד - - -

<אתי בנדלר:>
אסף, יש לך הערכה - - - 

<לאה ורון:>
לא שומעים אותך, לא רושמים בפרוטוקול. 

<היו"ר איתן כבל:>
לא שומעים, לא אותך ולא אותך. אוקיי, איילת, משפט. 

<איילת נחמיאס ורבין (המחנה הציוני):>
לא, מה שהיה לי לומר למנכ"ל הערוץ הוא שמע היטב. 

<אסף וסרצוג:>
היועצת המשפטית שאלה שְאלה ולא - - -
<אתי בנדלר:>
אתה ענית לי מדוע דמי ההפצה שלהם יירדו ורציתי לדעת אם אתה יודע מה תהיה ההשפעה על דמי ההפצה של הערוצים הציבוריים שפותחים את המרבב הנוסף. 

<אסף וסרצוג:>
זה תלוי במספר הערוצים שיעלו על המרבב הנוסף, כי ככל שעולים יותר ערוצים אז הקיבולת הפנויה קטנה ואז פחות עלות נופלת עליהם. 

<אתי בנדלר:>
הצפי - - -

<אסף וסרצוג:>
אז בהנחה שעולה ערוץ אחד, אנחנו בדקנו את זה אם עולה ערוץ אחד על מרבב, אין לי מולי את המספר הזה, אני לא רוצה להגיד לפרוטוקול, אז אני אחר כך אדייק את זה אם הוועדה תרצה, אם אני לא טועה זה כ-7 מיליון שקל. 

<דוד ביטן (הליכוד):>
יש לי כמה שאלות. היום כמה האוצר משלם על העניין הזה של עידן פלוס? 

<אסף וסרצוג:>
על ההפצה? קודם כל ההקמה נעשתה על ידי אוצר המדינה, כ-130 מיליון שקל, ובנוסף היום מי שמממן את מרבית המערך אלה הערוצים הציבוריים, הערוצים הציבוריים למעשה זה אוצר המדינה.

<דוד ביטן (הליכוד):>
אני רוצה רק להבין, אז נתנו הנחה לערוץ 2 ו-10, נכון? וליתר הערוצים? 
<היו"ר איתן כבל:>
אתה לא נתת הנחה, חשוב לי להגיד לך את זה, כי זה לא באמת הנחה. 

<דוד ביטן (הליכוד):>
אבל רגע, אני לא נגד ההנחה. 

<היו"ר איתן כבל:>
לא בגלל הנגד, הטרמינולוגיה פה חשובה. הטרמינולוגיה קובעת אחר כך את היחס - - -

<דוד ביטן (הליכוד):>
בסדר, בסדר, אמרתי שאני מהתחלה לתת ולעזור לערוץ 2 ו-10, אין לי בעיה עם זה ואפילו לחצתי שזה יהיה, נכון? אוקיי, אז נעזוב רגע את זה, אני לא נגד, אני בעד. אני שואל שאלה, נתנו עכשיו את ההנחה, במרכאות, לערוץ 2 ו-10, בשנים האלה מה קורה עם ערוץ 1, התאגיד הציבורי? 

<אסף וסרצוג:>
הם ממשיכים לשלם מה שהם משלמים היום. 

<דוד ביטן (הליכוד):>
למה? גם להם צריך לתת משהו בשנה הזאת. 

<אסף וסרצוג:>
מה זה צריך לתת להם משהו? הם ממומנים מכספי ציבור, מאוצר המדינה. מאיפה ערוץ הכנסת ממומן? מאיפה החינוכית? מאיפה רשות השידור? זה לא כספי ציבור? 

<דוד ביטן (הליכוד):>
זה לא אותו דבר. 

<היו"ר איתן כבל:>
חברים יקרים, אני רוצה להבהיר, חשוב לי להגיד את זה לפרוטוקול וגם לנו, חברי הכנסת, כדי שנבין. ערוצים 2 ו-10, אנחנו מכריחים אותם לעלות על ה - - -

<אתי בנדלר:>
בדיוק. 

<אבי בר:>
תכריחו גם אותנו. 

<היו"ר איתן כבל:>
לא, אותך לא מכריחים, סליחה. 

<אבי בר:>
אני אומר לך, תכריח אותי. 

<היו"ר איתן כבל:>
סליחה, לא, לא. סליחה, אתה לא עכשיו, איך אומרים? בעת הזו כשהגענו לפה אנחנו נעשה - - - ערוץ 2 וערוץ 10 הם הערוצים החזקים היום. יום אחד, בעזרת ה', גם אתה תהיה, הרייטינג שלהם הוא אחר, הפלטפורמה אמורה להיות נסמכת עליהם. חברים, בואו לא נעשה - - -

<אבי בר:>
ולהיפך, תוציא עכשיו את ערוץ 10 מעידן פלוס, יורדים לו 2% רייטינג ונגמר הסיפור שלך. זה עובד וייס ורסה, זה עובד גם לכאן וגם לכאן. 

<היו"ר איתן כבל:>
לא, אבי - - -

<איילת נחמיאס ורבין (המחנה הציוני):>
אתה יודע מה, אולי ערוץ 10 - - - לא, איתן, סליחה, תרשה לי - - - 

<קריאה:>
אבי, עם כל הכבוד שאתה זורק נתונים - - - 

<היו"ר איתן כבל:>
רגע, סליחה, אבי, תגידו, מה, נהייתם ועדת מדרוג? לא קיבלתי את העמדה שלו, כאילו מה, הוא אמר, אז מה? גם את תגידי, רק אני לא מרשה לכם להגיד, זה הכול.

<איילת נחמיאס ורבין (המחנה הציוני):>
אבל אני כן רוצה להגיד משהו בהקשר הזה. 

<היו"ר איתן כבל:>
בבקשה, את חברת כנסת, מותר לך להגיד מה שאת רוצה. 

<רוברט אילטוב (ישראל ביתנו):>
מה, אין פה תור? 

<היו"ר איתן כבל:>
הוא צודק. 

<איילת נחמיאס ורבין (המחנה הציוני):>
אז בבקשה, אילטוב, אני מפנה את הבמה. 

<היו"ר איתן כבל:>
מהמפלגות הקטנות לגדולות, בבקשה. 

<רוברט אילטוב (ישראל ביתנו):>
גם אתם תהיו קטנות, אל תדאג. אגב, יש לכם שתי מפלגות קטנות בתוך המפלגה. 

<היו"ר איתן כבל:>
בבקשה. 

<איילת נחמיאס ורבין (המחנה הציוני):>
אוח, אילטוב, ההתנשאות הזאת לא מתאימה לך. 

<רוברט אילטוב (ישראל ביתנו):>
לי לא, כי אני ימין ואתם שמאל, הכול בסדר. 

<דוד ביטן (הליכוד):>
מה הבעיה? הגענו לערוץ 10, מה? 

<רוברט אילטוב (ישראל ביתנו):>
לגבי הסוגיה של הערוצים הייעודיים, הערוצים הייעודיים הם מוגבלים - - -

<דוד ביטן (הליכוד):>
מה הבעיה? 

<היו"ר איתן כבל:>
דוד. 

<דוד ביטן (הליכוד):>
מה, הסתכלנו שמאל ימין? 

<רוברט אילטוב (ישראל ביתנו):>
דוד, אתה - - - 

<דוד ביטן (הליכוד):>
לא, היא מרגיזה אותי, להרגיז אותי - - - 

<איילת נחמיאס ורבין (המחנה הציוני):>
היום פשוט קל - - -

<רוברט אילטוב (ישראל ביתנו):>
אבל אין לי קול. 

<איילת נחמיאס ורבין (המחנה הציוני):>
קדימה, רוברט, מקשיבים לך. 

<רוברט אילטוב (ישראל ביתנו):>
קודם כל מה שחשוב לציין, שיש אינטרס ציבורי שהערוצים הייעודיים יעלו לפלטפורמה חינמית, כי הם בדיוק הנושא של קבוצות כאלה ואחרות שהן היום נמצאות בתוך יס והוט ולמי שאין את יס והוט, הם לא יכולים לקבל את השידור של אותם הדברים. אם אני מתייחס במיוחד לערוץ 9, יש הרבה מאוד פנסיונרים שפשוט לא מסוגלים להוציא כספים ליס והוט והם נשארים היום בלי שהם רואים את הערוץ הזה והערוץ הזה הוא חיוני מבחינת חדשות ומבחינת אקטואליה ומבחינת כל הדברים ובשביל זה בדיוק הוקם הערוץ ובשביל זה ניתן הרישיון. 

הם גם מוגבלים בכל מיני הגבלות, הם ייעודיים, הם לא יכולים, לדוגמה, לשדר גם בעברית, יש כל מיני דברים, ואז עוגת הפרסום שלהם יורדת ואתה בא ואומר בעוד שנתיים אני אחייב אותם ב-2 מיליון שקל. אין להם 2 מיליון שקל, אז האינטרס הציבורי בעוד שנה וחצי יסתיים וצריך לקחת את הדבר הזה בחשבון. אפשר להגיד שלא יעלו, בסדר, שלא יעלו, אז אפשר לא להעלות אותם גם היום. לא עושים להם טובה. האינטרס הציבורי הוא שיראו אותם בסופו של דבר - - -

<היו"ר איתן כבל:>
אבל האינטרס הציבורי גם שייצא מכרז. 

<רוברט אילטוב (ישראל ביתנו):>
אני קיבלתי את העמדה, אני מקבל את הסיכום - - -

<דוד ביטן (הליכוד):>
מכרז על מה? 

<היו"ר איתן כבל:>
מכרז על הפלטפורמה. 

<רוברט אילטוב (ישראל ביתנו):>
כבוד היושב ראש, אני מקבל - - -

<איילת נחמיאס ורבין (המחנה הציוני):>
ברור, בסדר, אני מסכימה איתך. 

<רוברט אילטוב (ישראל ביתנו):>
כבוד היושב ראש, אני בזכות דיבור. אני קיבלתי את הסיכום, אני מקבל את הסיכום של שנה וחצי, אבל אני אומר שהאינטרס הציבורי זה לא רק שהברודקסט יעלה, גם הייעודיים, כי יש קבוצות אוכלוסייה שמקבלים את המידע - - -

<היו"ר איתן כבל:>
את הסוף שאתה אומר - - -

<דוד ביטן (הליכוד):>
אלה במיוחד, אלה לא מסוגלים לשלם את דמי המנוי להוט ויס. אם לא אכפת לכם. כל הקשישים לא יכולים, אז מה? 

<אסף וסרצוג:>
משהו שגם חשוב להגיד, חבר הכנסת אילטוב, בסוף כשיבוא לנו מישהו שייקח את המערך - - -

<היו"ר איתן כבל:>
מישהו עיוור, חירש ולא - - - 

<אסף וסרצוג:>
שלא יודע לקרוא את החומר, בלי ייעוץ משפטי. שיבוא וייקח את המערך - - -
<קריאה:>
הוא לא חייב להיות ישראלי, הוא גם לא קורא עברית. 

<דוד ביטן (הליכוד):>
היום יש 160,000 איש, נכון? פילחתם את סוג האוכלוסייה? 

<אסף וסרצוג:>
לא, לי אין את הפילוח של זה. 

<דוד ביטן (הליכוד):>
למה לא? זה חשוב מאוד. 

<אסף וסרצוג:>
כי אתה לא יכול לדעת. בסוף, אלה ממירים - - -

<דוד ביטן (הליכוד):>
אם כולם קשישים, צריך לתת להם בחינם. 

<איילת נחמיאס ורבין (המחנה הציוני):>
רגע, אני רוצה להגיד משהו. 

<היו"ר איתן כבל:>
אני מבסוט איך אתם הורגים את הפלטפורמה. 

<דוד ביטן (הליכוד):>
לא, מעניין אותי לדעת מה הפילוח של האוכלוסייה, של ה-160,000. 

<איילת נחמיאס ורבין (המחנה הציוני):>
היושב ראש כבל, אני רוצה להגיד לך משהו, אני עכשיו כתבתי את זה לעצמי וגם אמרתי את זה לרועי, אני לא יודעת אם הרפורמה הזאת תעזור לעידן פלוס, בין היתר, גם הייתה לי שיחה עם מנכ"ל משרד התקשורת, המרבב לא הוכיח את עצמו, לא מבחינה טכנולוגית ולא משום בחינה, אבל אני רואה את זה חובה ללכת איתכם במובן הזה שאני רוצה לנסות ולראות האם הפלטפורמה הזאת כן יכולה לעזור. מה מדהים? אני שומעת על אנשים צעירים שלוקחים את עידן פלוס, כי זה לא יקר, וממילא הם צורכים את רוב התקשורת שלהם דרך המחשב. 

<מיכל רפאלי כדורי:>
כוונתך פיראטית, גונבים. 

<איילת נחמיאס ורבין (המחנה הציוני):>
לא, אני מדברת על ערוצים, אני לא מדברים על - - - ודברים כאלה, מיכל, תודה. אני יודעת על מה אני מדברת, בסדר? אני מדברת על כאלה שזה מה שהם עושים, זה הביזנס שלהם, לייצר תוכן לאינטרנט, בסדר? תירגעי. 

אני אומרת לכם, אנחנו לא יודעים באמת לפלח, אבל צריך להגיד שגם אתם, אני לא בטוחה לגמרי שאתם משוכנים שזה מה שיעזור לרפורמה הזאת. אגב, מה שחבר הכנסת ביטן אמר זה נכון, לקשישים אני הייתי נותנת פלטפורמה כזאת בחינם, זאת אומרת הייתי מנגישה להם את זה באופן - - - אני כבר מסכימה איתך היום פעם אחת. אני רוצה להגיד לך משהו - - - 

<היו"ר איתן כבל:>
תני לסכם. 

<איילת נחמיאס ורבין (המחנה הציוני):>
יש רק שאלה אחת, אם ערוץ 2 ו-10, אם אומרים לכם היום שאתם לא חייבים להיות על הפלטפורמה - - - 

<קריאה:>
רשת לא עולה, רשת יוצאת. 

<איילת נחמיאס ורבין (המחנה הציוני):>
זאת התשובה, איתן. 

<אסף וסרצוג:>
יש 160,000 בתי אב, זה שווה כסף, אבל - - -

<איילת נחמיאס ורבין (המחנה הציוני):>
לא, אמרתי 10 ו-2. 

<אסף וסרצוג:>
חברת הכנסת ורבין, 160,000 בתי אב זה שווה משהו. 

<איילת נחמיאס ורבין (המחנה הציוני):>
מסכימה איתך, ב-CPT זה שווה משהו. 

<אסף וסרצוג:>
אני רוצה לענות לחבר הכנסת אילטוב, להסביר את הנקודה. ברגע שיבוא גורם מפעיל פרטי, יש לו אינטרס גם להעלות ערוצים, הוא רוצה למלא את המערך, הוא רוצה להחזיר עלויות, יהיה לו אינטרס גם להגיע להסכמות, יהיה לו אינטרס להעלות ערוצים, אין סיבה ש - - -

<אבי בר:>
בעיקר ערוצים שלו. 

<אסף וסרצוג:>
או שכן או שלא. 

<אבי בר:>
ברור שכן. 

<אסף וסרצוג:>
לא. לערוצים הייעודיים, אני מזכיר, יש זכות קדימה. 

<אבי בר:>
זה לא עוזר לי זכות הקדימה, אם הוא קובע לי מחיר שהוא רוצה. 

<אסף וסרצוג:>
הוא לא קובע מה שהוא - - - יש מכרז - - - יש לו אינטרס גם להעלות אתכם. 

<אבי בר:>
כן, אבל הוא קובע את דמי ההפצה. המדינה נתנה לי זיכיון והיא מפקירה אותי בידיים של - - - 

<דוד ביטן (הליכוד):>
ואם אין מפעיל? 

<איילת נחמיאס ורבין (המחנה הציוני):>
רק אם יש מפעיל, דוד. הם לא יורדים לאפס אם אין מפעיל. 

<אסף וסרצוג:>
הם לא יורדים לאפס כשיש מפעיל, רק אחרי שהוא מעלה ערוץ עם פרסומות. זה גם יכול לקחת זמן. ואז כשהמפעיל יעשה את זה הוא ייקח בחשבון את המודל - - -

<איילת נחמיאס ורבין (המחנה הציוני):>
- - - הוא יכול חלק מהפתרון של הבעיה. 

<אסף וסרצוג:>
לא, הוא גם ייקח את המודל העסקי שלו ו - - -

<היו"ר איתן כבל:>
אני מעלה להצבעה את ההצעה כפי שהועלתה על ידי דוד ביטן. 

<איילת נחמיאס ורבין (המחנה הציוני):>
אתה מעלה הצעות של דוד ביטן, אני רוצה לשמוע מה זה בדיוק. 

<דוד ביטן (הליכוד):>
אמרתי את זה ארבע פעמים. 

<איילת נחמיאס ורבין (המחנה הציוני):>
תגיד פעם חמישית בשבילי, אני מרגישה - - -

<אתי בנדלר:>
הכול כפוף כמובן אחר כך לנוסח ולהצבעה על הנוסח. 

<היו"ר איתן כבל:>
אני אסיים את הכול. בבקשה. 

<דוד ביטן (הליכוד):>
אני אהיה איתכם, מה אני אעשה? 

<היו"ר איתן כבל:>
תודה רבה שאתה איתי. אני איתך פה, לא אתה איתי. 

<איילת נחמיאס ורבין (המחנה הציוני):>
על ההצעה הקודמת? 

<היו"ר איתן כבל:>
מי בעד? ירים את ידו. תודה רבה. 

<קריאה:>
בעד מה? סליחה? על מה הצבענו? 

<היו"ר איתן כבל:>
סליחה, מה שהציג חבר הכנסת - - - אני זוכר בדיוק.

<לאה ורון:>
- - - יקבלו הגנת ינוקא לשנה. 

<רוברט אילטוב (ישראל ביתנו):>
הערוצים הייעודיים, ארבעת הערוצים. 

הצבעה
בעד – רוב
נגד – מיעוט
ההצעה התקבלה.
<אתי בנדלר:>
אבל אני רוצה שיהיה ברור, שהמדינה תישא בתשלום דמי ההפצה האלה. 

<היו"ר איתן כבל:>
כן. חברים, ברשותכם, אני מבקש בהכנת הנוסח, אני מבקש נוסח בהיר שיודע לתת מענה לשלוש ההצעות שהועלו כאן. אני גם אומר לכם, כיוון שאתם כבר שמעתם גם את היועצים המשפטיים - - - 

<רוברט אילטוב (ישראל ביתנו):>
שהוצבעו. 

<היו"ר איתן כבל:>
אמרתי, שהוצבעו. שמעתם גם את נציגי הגופים השונים והשאלות שהועלו גם על ידי חברי הכנסת, לגבי איך ואיך מממנים ומאיפה יבוא המימון, כל אותן שאלות כבדות שאמורות לבוא לידי ביטוי נהיר בניסוח. אני לא מתכוון לשבת פה שעות להסביר, אני רוצה לדעת כל דבר ודבר, מה הנושא, מה המענה, מה קורה אחרי שנכנס המפעיל. כל הדברים האלה, שיהיה נהיר וברור, כי ככל שנהיה נהירים וברורים זה גם יעזור בסוף למכרז. כך אני מבקש את הדברים האלה, מי משלם ומה משלם. מתי אתם יכולים להעביר את הנוסח? 

<דוד ביטן (הליכוד):>
מחר בבוקר. האם אפשר גם לדעת מה ההרכב של ה-160,000 איש שהיום מחזיקים? 

<אבי בר:>
כן, יש מחקרים. 

<היו"ר איתן כבל:>
חברים, יום ראשון בבוקר. מחר עד השעה 12:00 אתם מעבירים לאתי את הנוסח, דבר דבור על אופניו. לאה תודיע על המועד של הדיון. יום ראשון זה לא יום קל לי, למרות שזה יום ממש לא קל לי - - - 

<דוד ביטן (הליכוד):>
שמעת את ההרכב? איתן. 

<איילת נחמיאס ורבין (המחנה הציוני):>
איתן, אתה לא יכול ביום ראשון. 

<דוד ביטן (הליכוד):>
למה? 

<לאה ורון:>
בסדר, אני לא מציעה עכשיו לעסוק בסדר היום של - - -

<היו"ר איתן כבל:>
לאה תודיע על סדר היום - - -

<דוד ביטן (הליכוד):>
אפשר לדעת, שאלה, מכל החוקים של חוק ההסדרים שעברו לפה יש משהו שנשאר פתוח? 

<היו"ר איתן כבל:>
רק הספורט. 

<איילת נחמיאס ורבין (המחנה הציוני):>
לא, ספורט ו - - -

<אתי בנדלר:>
הספורט ודמי ההפצה. 

<דוד ביטן (הליכוד):>
זה גמרנו, אפשר להגיד. 
<אבי בר:>
שאלה שלדעתנו לא באמת סגורה ולא באמת אפויה זה מה קורה לאחר אותה תקופת הגנת ינוקא. למען הסר ספק, אין לנו שום בעיה עם זה שהערוצים 2 ו-10 מקבלים אפס דמי הפצה - - -

<היו"ר איתן כבל:>
הם לא מקבלים אפס דמי הפצה עד - - -

<קריאה:>
דווקא היינו שמחים. 

<אבי בר:>
אחרי שלוש שנים הם כבר באפס. 

<היו"ר איתן כבל:>
לא מקבלים. 

<קריאה:>
אבל אפשר לחזור להסדר הזה. 

<רועי פולקמן (כולנו):>
יש סיכוי לא קטן שלא ייכנס אף פעם. 

<אבי בר:>
ויכול להיות שכן. 

<רועי פולקמן (כולנו):>
סביר שלא ייכנס אף פעם. 

<איילת נחמיאס ורבין (המחנה הציוני):>
אבי, אז אתה מוכן לצאת? אז הרי אתה - - -

<קריאה:>
אפשר להחליף בהסדר בינינו. 

<אבי בר:>
אז תבהירו שהמיליון וחצי הזה יהיה פרמננטי, לא רוצה לבאס כאן את ערוצים 2 ו-10.

<קריאה:>
ביאסת. בוא נתחלף בינינו בהסדר. 

<היו"ר איתן כבל:>
תודה רבה לכם, ערב טוב, הישיבה נעולה. 

<הישיבה ננעלה בשעה 22:40.>

